Kerajaan teliti cadangan wajib tayang animasi tempatan di saluran TV

Kementerian Komunikasi dan Digital (KKD) bersedia meneliti keperluan untuk menetapkan kuota khas wajib tayang untuk syarikat televisyen tempatan menyiarkan animasi tempatan di saluran masing-masing.
Menteri Komunikasi dan Digital Fahmi Fadzil berkata perkara itu dilihat dapat membantu pengkarya tempatan bagi menonjolkan karya mereka di khalayak umun.
"Ini satu perkara yang saya secara dasarnya menyokong, saya rasa ada keperluan untuk kita meneliti kandungan digital yang dihasilkan dalam negara kita bukan hanya untuk kita jana atau terbitkan tapi kita tayangkan dan pamerkan.
Kalau dalam filem kita ada skim wajib tayang, mungkin bagi animasi dan beberapa perkara yang lain kita perlu pertimbangkan apa dasar yang bersesuaian bagi membantu hasil karya kandungan digital ini untuk menonjolkan karya mereka kepada khalayak umum, terutamanya di Malaysia," katanya kepada media selepas sesi Taklimat Umum Industri Kreatif Siri 2: Kandungan Digital dan Teknologi Kreatif di Cyberjaya hari ini.
Taklimat Umum anjuran Perbadanan Ekonomi Digital Malaysia (MDEC) itu disertai hampir 400 peserta dan berlangsung lebih dua jam serta turut dihadiri Timbalan Menteri Komunikasi dan Digital Teo Nie Ching, Pengerusi MDEC Syed Ibrahim Syed Noh dan Ketua Pegawai Eksekutif MDEC Mahadhir Aziz.
Fahmi berkata kerajaan juga bersedia meneliti perkara yang boleh diusahakan untuk membantu para pengkarya mengeksport karya mereka.
"Kita perlu lihat apa yang kita boleh lakukan untuk eksport hasil karya-karya ini ke setidak-tidaknya rantau Asia Tenggara, (kerana) berbanding dengan Asean, Malaysia kita lihat ada 34 juta penduduk tapi Asean ada lebih 660 juta penduduk.
"Jadi memang dari segi pasaran, peluangnya sangat banyak, maka kita akan teliti apa yang kita boleh lakukan untuk bantu mereka, bukan hanya dalam negara tapi untuk eksport karya mereka ke luar negara," katanya.
Pada masa sama, Fahmi berkata kerajaan juga akan mengadakan perbincangan lanjut dengan pihak-pihak terlibat ekoran keluhan syarikat animasi tempatan yang mendakwa syarikat televisyen enggan membeli karya mereka kerana harganya yang tinggi.
"Ini isu ekonomi, saya perlu adakan sedikit perbincangan dengan lebih lanjut semua pihak terbabit untuk faham. Berbeza dengan karya produksi telefilem atau produksi lain, memang animasi tidak boleh kita tolak realiti bahawa ia lebih memakan sumber, ia perlukan sumber besar, dan sama ada stesen televisyen kita mampu atau tidak.
"Mungkin di sini untuk tahun depan, mungkin kita boleh pertimbangkan apa yang boleh kita lalukan untuk mungkin beri sokongan tambahan kepada pengkarya-pengkarya seperti Les Copaque," katanya.
Terdahulu ketika sesi town hall berkenaan, pengasas Les' Copaque Production Burhanuddin Md Radzi mengutarakan keluhan mengenai dilema pengusaha animasi tempatan mengenai hasil karya yang tidak dapat disiarkan dalam stesen televisyen tempatan akibat pelbagai faktor dan membangkitkan keperluan memberikan keutamaan kepada produk tempatan bagi siaran televisyen.


Muhyiddin bakal ditahan, politik negara semakin panas

Pengerusi Perikatan Nasional (PN) Muhyiddin Yassin dipercayai berada dalam senarai pemimpin pembangkang yang akan didakwa dan MalaysiaNow difahamkan bekas perdana menteri itu akan ditahan dan dihadapkan ke mahkamah paling awal esok.
Setakat ini, masih belum jelas pertuduhan yang akan dikenakan terhadap presiden Bersatu itu yang mengetuai kerajaan semasa kemuncak pandemik Covid-19.
Akan tetapi desas-desus ini muncul selepas beberapa minggu pemimpin kerajaan menyerang Bersatu, disusuli dengan soal siasat terhadap pemimpin parti itu berhubung dakwaan penyelewengan yang dikaitkan dengan JanaWibawa, program pasca Covid-19 untuk membantu kontraktor Bumiputera.
Suruhanjaya Pencegahan Rasuah Malaysia (SPRM) juga membekukan akaun bank Bersatu sehinggakan parti itu tidak dapat membayar operasi hariannya.
Pada 20 Februari, Wan Saiful Wan Jan yang juga ahli Parlimen Tasek Gelugor serta seorang lagi pemimpin parti ditahan dan didakwa SPRM.
Sebarang langkah menahan Muhyiddin dijangka akan memanaskan lagi suhu politik negara.
Pemimpin PN sebelum ini memberi amaran pentadbiran Anwar Ibrahim akan melakukan penahanan secara besar-besaran bagi memburuk-burukkan pemimpinnya menjelang Pilihan Raya Negeri (PRN) di enam negeri di mana lima daripadanya mempunyai jumlah pengundi Melayu yang besar.
Pada Pilihan Raya Umum ke-15 (PRU15), kerajaan Pakatan Harapan (PH)-Barisan Nasional (BN) hilang undi Melayu kepada PN.
MalaysiaNow sedang menunggu maklum balas daripada Ketua Pesuruhjaya SPRM Azam Baki mengenai spekulasi terbaru ini.


Kelantan benar solat berjemaah tanpa penjarakan fizikal mulai April

Majlis Agama Islam dan Adat Istiadat Melayu Kelantan (Maik) membenarkan solat fardu, solat Jumaat dan solat tarawih dilakukan tanpa penjarakan fizikal di semua masjid dan surau di negeri itu bermula 1 April ini sejajar dengan fasa peralihan ke endemik Covid-19.Yang di-Pertua Maik Tengku Mohamad Rizam Tengku Abdul Aziz berkata perkara itu telah mendapat perkenan Sultan Kelantan Sultan Muhammad V.“Selain solat fardu dan solat Jumaat, turut dibenarkan solat tarawih sama ada lapan atau 20 rakaat dan qiamullail pada bulan Ramadan.“Semua aktiviti lain seperti majlis zikir, kelas al-Quran, kuliah khas, umum dan lain-lain termasuk program ihya Ramadan adalah dibenarkan beroperasi seperti biasa tanpa penjarakan fizikal,” katanya dalam kenyataan hari ini.Mohamad berkata pihak masjid, surau dan musala hanya dibenarkan menyediakan menu jamuan berbuka puasa, moreh dan sahur secara bungkus dan diagihkan kepada jemaah untuk dibawa pulang.“Hanya jemaah yang tidak mempunyai apa-apa gejala Covid-19 sahaja dibenarkan hadir manakala jemaah bergejala tidak dibenarkan hadir.“Semua jemaah diwajibkan memakai pelitup muka dan diwajibkan membawa sejadah masing-masing serta tidak dibenar bersalaman antara satu sama lain,” katanya.Beliau berkata prosedur operasi standard (SOP) masjid, surau dan musala yang lain dikekalkan sebagaimana yang telah dikeluarkan sebelum ini.“SOP masjid, surau dan musala ini adalah selaras dengan pandangan yang dikeluarkan oleh kementerian kesihatan (KKM),” katanya.Mohamad berkata Maik amat mengharapkan kerjasama daripada semua pihak terutama umat Islam secara amnya dalam melaksanakan ketetapan ini.“SOP sebagaimana di atas hendaklah dipatuhi sepenuhnya oleh pihak pengurusan masjid, surau, musala.“Tindakan sewajarnya akan diambil atas kegagalan untuk mematuhi SOP ini. Bersama-samalah kita istiqamah dan yakin bahawa Allah pasti membantu dan memperkenankan doa serta harapan kita semua,” katanya.


CEO GLC, hakim ditetapkan isytihar harta kepada SPRM

Ketua pegawai eksekutif (CEO) kepada syarikat berkaitan kerajaan (GLC) dan syarikat pelaburan berkaitan kerajaan (GLIC) termasuk ahli badan kehakiman, perlu mengisytiharkan harta kepada Suruhanjaya Pencegahan Rasuah Malaysia (SPRM).
Perdana Menteri Ismail Sabri Yaakob berkata ketetapan itu diputuskan Jawatankuasa Khas Kabinet Mengenai Anti-Rasuah (JKKMAR), yang turut memaklumkan perincian kod etika baharu berkenaan, akan dibentangkan semula oleh SPRM dalam mesyuarat akan datang.
“JKKMAR juga memutuskan mekanisme perisytiharan harta anggota pentadbiran, ahli Dewan Rakyat dan ahli Dewan Negara oleh SPRM, akan diperkukuhkan bagi memantapkan kredibiliti serta integriti pentadbiran kerajaan,” katanya dalam kenyataan hari ini.
Beliau berkata pindaan dan penambahbaikan Kod Etika Bagi Anggota Pentadbiran dan ahli Parlimen sedia ada, akan dilaksana dan satu kod etika baharu akan turut diperkenalkan untuk Ahli Parlimen dalam Akta Majlis Parlimen (Keistimewaan dan Kuasa) 1952 (Akta 347), dengan mengambil kira pengekalan prinsip pengasingan kuasa badan eksekutif dan legislatif.
Ismail berkata pegawai pihak berkuasa tempatan (PBT) yang berkhidmat di tempat sama dalam tempoh lama, boleh ditukarkan ke PBT lain bagi mengelak risiko gejala rasuah dan salah guna kuasa, serta kewujudan Little Napoleon di peringkat lapangan.
Perdana menteri berkata ketetapan itu akan dilaksanakan menerusi pewujudan Jawatankuasa Pertukaran Pegawai PBT di bawah kuasa majlis mesyuarat kerajaan negeri dan satu garis panduan akan dikeluarkan kepada pihak berkuasa negeri (PBN) bagi membolehkan pelaksanaannya di seluruh negara.
Selain itu, JKKMAR turut bersetuju melaksanakan Pindaan Akta Audit 1957 bagi menghalang penglibatan Ketua Audit Negara dalam aktiviti atau jawatankuasa perkhidmatan Persekutuan atau perkhidmatan Negeri, namun dibenarkan terlibat dalam jawatankuasa di peringkat dasar.
Ismail berkata pindaan oleh Jabatan Audit Negara itu bertujuan memperkasa profesionalisme dan menjamin kebebasan peranan ketua audit negara, selain membolehkannya mengaudit badan lain termasuk syarikat yang mempunyai kepentingan kerajaan, tertakluk kepada budi bicaranya.
Perdana menteri berkata JKKMAR juga bersetuju melaksana penilaian semula hala tuju Institut Integriti Malaysia (IIM), dengan peruntukan geran tahunan tetap melalui Pusat Governans, Integriti dan Anti-Rasuah Nasional (GIACC) untuk tempoh tiga tahun bermula 2023, bagi melaksanakan program pemantapan serta pengukuhan integriti.
“Peranan IIM akan diperkukuhkan berdasarkan tiga fungsi teras utama merangkumi aspek pendidikan; advokasi dan latihan; penyelidikan dan penerbitan serta kerjasama strategik, selain akan diberi peranan melaksanakan model perniagaan secara hibrid untuk mengukuhkan integriti sektor awam dan swasta,” katanya.
Selain itu, Ismail berkata Rang Undang-Undang Sumbangan Politik akan dikawal selia oleh sebuah entiti bebas dikenali sebagai pengawal selia sumbangan politik pada peringkat persekutuan dan negeri.
Beliau berkata pandangan daripada pihak berkepentingan termasuk parti-parti politik turut diambil kira sebelum rang undang-undang itu dibentang untuk bacaan kali pertama pada persidangan Dewan Rakyat akan datang.
“Kerajaan sentiasa komited memantapkan nilai integriti dan memastikan ketelusan tadbir urus negara dipertingkatkan dari semasa ke semasa dalam menjadikan Malaysia sebuah negara yang bebas rasuah,” kata perdana menteri.


Undang-undang anti lompat parti perlu disegerakan, kata menteri

Reformasi undang-undang kini dilihat perlu disegerakan, termasuk undang-undang berkaitan dengan anti lompat parti, khusus bagi meningkatkan keyakinan dan tadbir urus di Malaysia, kata Menteri di Jabatan Perdana Menteri (Parlimen dan Undang-undang) Wan Junaidi Tuanku Jaafar.Beliau berkata undang-undang berkaitan anti lompat parti diperlukan bagi meningkatkan kestabilan politik, keyakinan orang ramai terhadap proses demokratik, di samping memastikan keputusan para pengundi terus dihormati.Beliau berkata beberapa negara seperti Singapura, United Kingdom mempunyai undang-undang anti lompat parti atau anti pengkhianat, atau pindaan yang berkaitan dengan undang-undang berkenaan, termasuk Perlembagaan yang mengenakan tindakan pemecatan atau mengosongkan kerusi mereka yang melompat parti.“Di Malaysia, kita memerlukan keterlibatan yang tersusun dan mencukupi untuk menetapkan apa sebenarnya yang diperlukan negara. Pada pandangan saya ini bukan suatu tugas yang mudah memandangkan ahli politik dan parti masing-masing mempunyai pandangan mereka sendiri berhubung perkara berkenaan,” katanya.Junaidi berkata demikian semasa menyampaikan ucapan “Parliamentary and Legal Reforms Towards Enhancing Governance and Economic Prosperity” di sidang Kemuncak Keusahawanan dan Ekonomi Asia 2021 yang berlangsung secara maya semalam.Mengehadkan tempoh perkhidmatan perdana menteri kepada tidak lebih dari 10 tahun adalah satu lagi reformasi penting kerana ia memberikan jaminan kepada rakyat bahawa tidak ada seorang pun yang dapat memegang jawatan terlalu lama, di samping mengurangkan kemungkinan berlakunya rasuah dan tindakan lain seperti nepotisme dan kronisme.Menurut Junaidi reformasi sedemikian akan membolehkan perubahan dalam kepimpinan pembuat dasar dan memberi peluang kepada idea-idea baharu serta persaingan yang sihat sambil mengukuhkan demokrasi.Sementara itu beliau berkata Suruhanjaya Pilihan Raya sedang bekerja keras untuk memastikan pelaksanaan Undi18 dan pendaftaran pemilih secara automatik dapat dilakukan dengan jangka waktu yang ditentukan, dan ia termasuk meminda undang-undang serta memastikan keperluan logistik dan infrastruktur di seluruh Malaysia tersusun rapi.Katanya pembaharuan lain akan merangkumi pindaan Perlembagaan selaras dengan Perjanjian Malaysia 1963, kerana fokus beliau sebagai menteri yang bertanggungjawab terhadap undang-undang adalah untuk melihat pindaan legislatif substansial kepada perlembagaan yang akan memberikan gambaran lebih jelas mengenai Sabah dan Sarawak.Menyentuh isu reformasi Parlimen, Junaidi berkata adalah penting agar Akta Perkhidmatan Parlimen 1063 dikembalikan semula bagi membolehkan kebebasan penuh Parlimen dan memastikan bahawa dewan yang mulia itu menegakkan konsep pengasingan kuasa antara eksekutif, perundangan dan kehakiman.Pada masa sama beliau berkata ia akan membolehkan undang-undang diteliti lebih baik dengan demokrasi berparlimen dipertahankan melalui jawatankuasa pilihan Parlimen yang diperkukuhkan.Junaidi berkata Akta Hak Istimewa dan Kuasa Parlimen 1952 perlu dipinda kerana ia boleh dianggap sebagai undang-undang lama.Sementara itu beliau berkata transformasi dalam sektor kerajaan merangkumi nilai-nilai murni dan perpaduan tanpa mengira latar belakang agama, kaum dan budaya dalam konteks Keluarga Malaysia.“Keutamaan segera Malaysia adalah untuk mempertahankan pengurusan pandemik semasa dan kesannya terhadap individu, isi rumah, dan perniagaan,” kata Junaidi.Katanya sehubungan itu melindungi nyawa dan menjaga kesihatan warganegara sangat penting untuk memastikan aktiviti ekonomi yang selamat dan pencegahan kegawatan ekonomi yang berlarutan.


Amanah Bukit Bintang gesa kaji semula hubungan dengan PKR, kedudukan dalam PH

Amanah digesa mengkaji semula hubungan dengan PKR dan kedudukan dalam Pakatan Harapan (PH), selepas tiga wakil rakyatnya di Johor menyertai parti pimpinan Anwar Ibrahim itu semalam.Amanah kawasan Bukit Bintang berkata, tindakan PKR menerima wakil rakyat mereka mengeruhkan hubungan serta mencalarkan semangat setiakawan antara parti-parti dalam PH.”Kami juga menyokong penuh kenyataan Salahuddin Ayub yang menyesali tindakan parti rakan PH yang menerima Adun-Adun Amanah yang melompat.“Tindakan ini melambangkan tiada kesepakatan dalam gabungan yang dibentuk,” kata Amanah Bukit Bintang dalam satu kenyataan hari ini.Semalam media melaporkan tiga ahli Dewan Undangan Negeri (Adun) Amanah di Johor menyertai PKR.Tiga Adun berkenaan adalah Khairuddin A Rahim (Senggarang), Faizul Amri Adnan (Serom) dan Muhamad Said Jonit (Mahkota).Tahun lepas, dua Adun Amanah dari Selangor, Mohd Fakhrulrazi Mohd Mokhtar (Meru) dan Ahmad Mustain Othman (Sabak) turut meninggalkan parti serpihan PAS itu untuk menyertai PKR.Mengulas mengenai perkara ini Salahuddin yang juga timbalan presiden Amanah berkata tidak manis untuk PKR menerima tiga lagi Adunnya, berdasarkan semangat setiakawan dalam PH.“Saya rasa semangat ini disepakati dalam mana-mana parti yang membentuk pakatan atau gabungan,” katanya di Twitter semalam.Amanah Bukit Bintang berkata, strategi politik parti-parti dalam PH sepatutnya berteraskan pembelaan nasib rakyat yang terkesan atas caca marba pengurusan kerajaan Perikatan Nasional (PN) yang masih tiada keabsahan dan bukannya menzalimi sesama rakan parti dalam pakatan dalam persiapan menghadapi Pilihan Raya Umum ke-15 jika Parlimen dibubarkan.Hari ini, Ketua Pemuda Amanah Shazni Munir Mohd Ithnin menyelar PKR dan mengingatkan parti itu agar tidak “hipokrit” dan “lidah bercabang”.


PRU15 tetap diteruskan, negeri berhak bubar DUN bila-bila masa, kata PM

Pilihan Raya Umum ke-15 (PRU15) akan diteruskan meskipun terdapat beberapa negeri yang enggan membubarkan Dewan Undangan Negeri (DUN), kata Perdana Menteri Ismail Sabri Yaakob.
Beliau berkata semua negeri berhak untuk membubarkan DUN masing-masing pada bila-bila masa.
“(Bagaimanapun), saya mencadangkan dan mengesyorkan jika boleh diadakan secara bersama (pembubaran Parlimen dan DUN) tetapi keputusan telah dibuat oleh enam negeri.
“Jadi pilihan raya (PRU15) akan diteruskan seperti biasa,” katanya kepada pemberita selepas merasmikan Loji Rawatan Air Kompak Chin Chin 3 hari ini.
Semalam, Mesyuarat Jawatankuasa Kerja PAS Pusat memutuskan untuk mengekalkan pendirian tidak membubarkan DUN Kelantan, Terengganu dan Kedah.


Selepas Mara, seorang lagi orang kuat Zahid dilantik semula pengerusi Felcra

Pengerusi Badan Perhubungan Umno Kelantan Ahmad Jazlan Yaakub, salah seorang yang menyahut seruan presiden partinya Ahmad Zahid Hamidi pada 2021 untuk menarik balik sokongan kepada perdana menteri ketika itu Muhyiddin Yassin, dilantik semula sebagai pengerusi Felcra Bhd berkuat kuasa 1 Mac.
Pengumuman Zahid hari ini dibuat hanya beberapa hari selepas timbalan perdana menteri itu menamakan seorang lagi sekutunya dalam Umno, Asyraf Wajdi Dusuki untuk mengetuai agensi pemerkasaan ekonomi Bumiputera, Majlis Amanah Rakyat (Mara).
Zahid berkata pelantikan semula Jazlan adalah berikutan keupayaan dan prestasi yang ditunjukkannya sebagai pengerusi agensi itu sebelum ini.
“Saya telah umumkan secara berperingkat pelantikan pengerusi syarikat berkaitan kerajaan kerana jawatan-jawatan itu diluluskan Perdana Menteri Anwar Ibrahim dan mengikut prosedur yang terdapat dalam pelantikan tersebut.
"Tidak ada perkara, faktor-faktor yang nyata atau sembunyi kerana ia adalah hak mutlak perdana menteri,” kata Zahid seperti dilaporkan Bernama.
Jazlan, bekas ahli Parlimen Machang, dilantik sebagai Pengerusi Felcra Berhad pada 1 Oktober 2021.
Pada 2021, Jazlan menjadi ahli Parlimen kedua dari Umno yang menarik balik sokongan kepada kerajaan Perikatan Nasional (PN) pimpinan Muhyiddin, beberapa bulan sebelum kerajaan itu digulingkan dalam rampasan kuasa yang diketuai oleh Zahid dan memenjarakan bekas perdana menteri Najib Razak.
Ia susulan tindakan Majlis Tertinggi Umno memutuskan hubungan dengan Bersatu pimpinan Muhyiddin pada Januari 2021.


Kluster baru di Sandakan libat lelaki pulang umrah

Sabah merekodkan 202 kes positif Covid-19 hari ini dengan 11 daripadanya dikesan menerusi satu kluster baru di Sandakan, menjadikan jumlah kumulatif kes di negeri itu 239,026.Menteri Kerajaan Tempatan dan Perumahan Sabah Masidi Manjun berkata kluster baru itu ialah kluster Millenium Saudi melibatkan jemaah dari Sandakan yang baru pulang daripada menunaikan umrah dan dikategorikan sebagai kes import.Jurucakap Covid-19 Sabah itu berkata kes indeks kluster berkenaan merupakan seorang lelaki tempatan berumur 40 tahun dengan sejarah perjalanan menunaikan umrah bermula 4 hingga 15 Disember lepas di Arab Saudi.“Saringan PCR dibuat di pintu masuk Lapangan Terbang Antarabangsa Kuala Lumpur setibanya kes indeks dari Arab Saudi, sebelum menyambung penerbangan domestik ke Sandakan dan seterusnya menjalani kuarantin wajib di rumah. Bagaimanapun, beliau dimaklumkan keputusan saringan PCR positif pada 17 Disember.“Saringan dijalankan terhadap 57 kontak rapat mendapati 10 lagi kes positif terdiri daripada ahli rombongan umrah bersama kontak rapat lain, menjadikan jumlah kumulatif 11 kes. Semua pesakit berserta kontak rapat telah dikuarantin dan diberi rawatan sesuai,” katanya dalam kenyataan, malam ini.Sementara itu, Masidi berkata seramai 457 pesakit Covid-19 di Sabah dilaporkan sembuh dan dibenarkan keluar hospital serta pusat kuarantin dan rawatan berisiko rendah, menjadikan jumlah kumulatif sembuh 231,123 orang.Katanya, dua kes kematian direkodkan hari ini, masing-masing satu di Sandakan dan Sipitang.


95.4% dewasa, 81% remaja lengkap divaksinasi

Seramai 22,332,571 individu atau 95.4% daripada populasi dewasa di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, sejumlah 22,882,504 individu atau 97.7% bagi populasi dewasa pula telah menerima sekurang-kurangnya satu dos vaksinasi.Bagi populasi remaja pula, 81% atau 2,549,437 individu telah lengkap divaksinasi manakala 87.2% atau 2,743,176 lagi menerima sekurang-kurangnya satu dos vaksin Covid-19.Sebanyak 121,232 dos vaksin diberikan semalam melibatkan 25,439 suntikan dos lengkap, 6,707 menerima dos pertama dan 89,086 pula mendapat suntikan dos penggalak.Perkembangan itu menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 51,455,404.


1MDB gagal bayar pinjaman, kerajaan tanggung hutang AS$3 bilion, kata saksi

Bekas timbalan ketua setiausaha Kementerian Kewangan hari ini memberitahu Mahkamah Tinggi Kuala Lumpur bahawa kerajaan masih menanggung hutang AS$3 bilion yang dipinjam oleh 1Malaysia Development Berhad (1MDB) sembilan tahun lepas.Siti Zauyah Mohd Desa, 63, yang ketika itu bertugas di bahagian pengurusan pinjaman, pasaran kewangan dan aktuari (BPKA), berkata pinjaman tersebut diluluskan oleh kerajaan melalui surat sokongan yang ditandatangani Najib Razak selaku menteri kewangan pada 2013.Saksi pendakwaan ke-26 itu juga mengesahkan bahawa pihaknya tidak pernah menerima apa-apa laporan daripada 1MDB ke mana wang tersebut telah dibelanja dan digunakan.“Saya mengesahkan 1MDB selaku pihak yang membuat pinjaman berjumlah AS$3 bilion telah gagal untuk membuat bayaran pinjaman seperti terma ditetapkan.“Hal ini menyebabkan kerajaan pada masa ini terpaksa menanggung bayaran balik hutang 1MDB ini berdasarkan kepada surat sokongan yang dikeluarkan kerajaan yang ditandatangani oleh menteri kewangan (Najib),” katanya.AS$3 bilion adalah wang yang diperoleh daripada bon yang diterbitkan oleh anak syarikat 1MDB iaitu 1MDB Global Investment Ltd untuk usaha sama 50:50 antara 1MDB dan Aabar Investments PJS.Sebelum ini, mahkamah diberitahu hutang itu sepatutnya dibayar sepenuhnya pada 2023.Siti Zauyah juga berkata pihak BPKA bertanggungjawab mendapatkan laporan daripada 1MDB namun mengesahkan sepanjang bertugas di bahagian itu, beliau tidak menerima apa-apa laporan balas daripada pihak pengurusan 1MDB berkaitan penggunaan dana berjumlah AS$3 bilion.Beliau berkata demikian ketika membacakan pernyataan saksinya pada perbicaraan bekas perdana menteri itu berhubung penyelewengan dana RM2.3 bilion daripada 1MDB.“Pihak 1MDB bertanggungjawab untuk mengemukakan laporan pelaburan mereka sepertimana tujuan permohonan surat sokongan itu dikemukakan kepada pihak Kementerian Kewangan. “Pihak saya ada berhubung dengan wakil 1MDB pada masa itu, Zahid Taib, untuk mereka memberikan maklum balas mengemukakan dokumen atau laporan kepada Kementerian Kewangan namun pada masa itu, pihak 1MDB tidak mengemukakan apa-apa laporan kepada bahagian saya.“Saya juga sahkan saya sendiri tidak pernah melihat dokumen perjanjian antara 1MDB dengan pihak Aabar seperti yang dimaklumkan dalam permohonan mereka kerana pihak 1MDB tidak melaporkan kepada bahagian saya pada masa itu.“Antara dokumen yang diminta secara konsisten adalah laporan kewangan beraudit 1MDB yang perlu mereka berikan salinan kepada pihak Kementerian Kewangan namun dokumen itu gagal dikemukakan oleh pihak 1MDB,” katanya.Siti Zauyah berkata dasar di peringkat kementerian itu menetapkan syarikat Menteri Kewangan Diperbadankan (MKD) yang ingin membuat apa-apa perjanjian usaha sama atau pelaburan dengan pihak luar perlu dibentang kepada bahagian MKD dan ia akan menyediakan kertas untuk mendapatkan kelulusan menteri kewangan sebelum dibentang untuk kelulusan Kabinet.“Ini adalah dasar dan proses sedia ada. Dalam kes 1MDB, saya sahkan pihak 1MDB tidak mengemukakan laporan untuk mereka membuat perjanjian usaha sama dengan pihak Aabar seperti yang dirujuk dalam keterangan saya hari ini.“Saya tidak dapat pastikan sama ada 1MDB telah mendapat kelulusan khas daripada menteri kewangan tentang perjanjian usaha sama yang hendak mereka jalankan ini,” katanya.Beliau berkata selepas surat sokongan kepada 1MDB pada 2013, Kementerian Kewangan tidak lagi mengeluarkan apa-apa jaminan kepada syarikat itu.Berkaitan perjalanan syarikat 1MDB yang diletak di bawah kawalan MKD, Siti Zauyah mengesahkan bahawa tiada mana-mana pegawai Kementerian Kewangan atau bahagian MKD dilantik sebagai ahli lembaga pengarah 1MDB kerana dalam syarikat lain, menteri kewangan tidak terlibat secara langsung yang menyaksikan menteri kewangan melantik diri sendiri sebagai pengerusi lembaga penasihat 1MDB. “Saya sahkan dalam syarikat MKD yang lain hal seperti ini tidak berlaku,” katanya sambil menambah pihak 1MDB sering berkomunikasi terus dengan Najib jika kurang bersetuju dengan permintaan atau pendapat BPKA dalam hal berkaitan surat sokongan AS$3 bilion itu.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung esok.


Lihat perkara baik Langkah Sheraton, penyokong PH diberitahu

Seorang pengkritik kerajaan menyeru penyokong pembangkang untuk tidak lagi bersikap superior dan menerima kesan positif daripada perubahan sejak setahun yang lalu yang menyaksikan Muhyiddin Yassin dilantik sebagai perdana menteri selepas tumbangnya pentadbiran Pakatan Harapan.Wong Chin Huat, pensyarah sains politik Institut Asia Tenggara Jeffrey Cheah Universiti Sunway berkata, antara aspek positif ialah Umno kini dipaksa menerima kebebasan bersuara dan demokrasi, yang merupakan perkara ditolak parti itu satu ketika dahulu.Pada masa sama, dia mengatakan selepas Langkah Sheraton – satu siri mesyuarat untuk membentuk kerajaan dominan Melayu yang baru – membawa satu era baru dalam gabungan politik yang tidak rigid dengan parti-parti politik bersedia untuk berkompromi.“Biar saya tunjukkan kepada anda apa yang tidak sering diberitahu – oleh kerana dunia ini kompleks, walaupun peristiwa buruk seperti Langkah Shereton mungkin secara tidak sengaja mempunyai kesan positif yang tidak diingini,” tulis Wong dalam Malaysiakini, dan menambah pandangannya mungkin akan dikecam pembaca setia portal tersebut.Katanya penyokong pembangkang perlu melihat kepada perkara “menguntungkan yang tidak dijangka dan disengajakan”, dan bukan “berputus asa atau meletak diri sebagai suci” dengan bertali arus mengkritik pentadbiran Muhyiddin sebagai “kerajaan pintu belakang”.Wong menyenaraikan enam perkara “menguntungkan” Malaysia selepas berlakunya Langkah Sheraton pada Februari 2020.Perkara pertama dalam senarai itu adalah mengenai perang ahli politik Melayu dalam blok kerajaan sekarang ini menolak tanggapan bahawa kerajaan PH tidak stabil disebabkan ketegangan antara komponen Melayu dan bukan Melayu.“Tetapi Umno, Bersatu dan PAS bertengkar hampir setiap hari seperti tiga beradik mengejar cinta yang sama, pengundi Melayu. Mereka adalah semuanya kecuali bersatu,” katanya, dengan memberi analogi bahawa kerajaan Muhyiddin sebagai “program pemulihan mengenai ketagihan perkauman kita”.“Mungkin perdana menteri sebenarnya adalah penyamar ‘Malaysia Dahulu’, kata Wong, merujuk kepada kenyataan Muhyiddin beberapa tahun lalu bahawa bangsanya didahulukan berbanding kewarganegaraan Malaysianya.Katanya Umno sekarang tidak mempunyai “pilihan” selain bercakap mengenai kesederhanaan, demokrasi berpalimen, kebebasan akhbar dan kedaulatan undang-undang.Katanya suara-suara menentang ahli politik Umno di dalam kerajaan PN merupakan perkembangan yang baik untuk parti Melayu itu.Wong berkata kegagalan Pakatan Harapan untuk memberi layanan adil kepada pembangkang ketika mereka berkuasa kini kembali menghantui gabungan itu.Wong berkata antara lain, kerajaan PH gagal memberikan peruntukan sama rata kepada ahli Parlimen pembangkang.Bagaimanapun, dia mengatakan PH sekarang pula bertindak menuntut peruntukan yang sama rata sebagai balasan untuk “gencatan senjata” di tengah-tengah cubaan merampas kuasa oleh Presiden PKR Anwar Ibrahim dan Dr Mahathir Mohamad.Katanya ia dapat dilihat di Perak, Johor dan Perlis, apabila kerajaan negeri dipimpin Umno memberikan peruntukan kewangan lebih baik kepada kawasan dikuasai pembangkang.Katanya parti-parti politik kini juga bersedia berkompromi terhadap dasar-dasar bagi memastikan perkongsian kuasa ketika ketiadaan majoriti mutlak.“Jika parti A mengusulkan kadar cukai 10% dan parti B hanya 5%, kedua-dua parti boleh meraikan kemenangan mereka jika mereka membentuk kerajaan gabungan yang dipersetujui pada 7.5%,” tambahnya.Katanya pada pilihan raya akan datang mungkin akan menyaksikan gabungan berbeza mengikut negeri-negeri.“Pilihan Raya Umum ke-15 mungkin juga akan membentuk gabungan pasca pilihan raya berbeza-beza di peringkat persekutuan dan juga di setiap negeri, mendesentralisasikan termasuk parti politik.”


Pengurusan kes rayuan bekas Adun cabar undang-undang lompat parti Pulau Pinang pada 5 Mei

Mahkamah Rayuan menetapkan 5 Mei untuk pengurusan kes rayuan empat bekas Ahli Dewan Undangan Negeri (Adun) Pulau Pinang yang gagal dalam saman mereka bagi mencabar kesahan usul yang diluluskan oleh DUN bagi mereka mengosongkan kerusi mereka.
Peguam A Surendra Ananth, yang mewakili DUN Pulau Pinang dan Speaker Law Choo Kiang, ketika dihubungi Bernama, mengesahkan tarikh pengurusan kes itu.
Pengurusan kes bekas wakil rakyat Bersatu bagi Sungai  Acheh, Zulkifli Ibrahim diadakan hari ini di hadapan Penolong Kanan Pendaftar Mahkamah Rayuan Tiong Wen Wen yang menetapkan semula 5 Mei untuk pengurusan kes bagi rayuan Zulkifli.
Ini kerana rayuan oleh tiga lagi bekas ADUN ditetapkan untuk pengurusan kes pada 5 Mei.
Zulkifli, bekas Adun Seberang Jaya Dr Afif Bahardin, bekas Adun Bertam Khaliq Mehtab Ishaq dan bekas Adun Telok Bahang Zolkifly Md Lazim memfailkan rayuan terhadap keputusan Mahkamah Tinggi Pulau Pinang pada 20 Januari lepas yang menolak saman mereka.
Mereka memfailkan saman pada 2020 untuk mencabar kesahan Perkara 14A Perlembagaan Negeri Pulau Pinang, dan untuk menghalang daripada kerusi mereka diisytiharkan kosong menurut Perkara 14A.
Pesuruhjaya Kehakiman Azizan Md Arshad memutuskan bahawa beliau terikat dengan keputusan Mahkamah Persekutuan yang mengisytiharkan bahawa Perkara 14A Perlembagaan Negeri adalah sah.
Perkara 14A Perlembagaan Negeri Pulau Pinang menyatakan bahawa seseorang Adun hendaklah mengosongkan kerusinya jika telah dipilih sebagai calon parti politik, beliau meletak jawatan atau dipecat daripada parti atau telah dipilih selain sebagai calon parti politik, menyertai parti politik lain.
Azizan juga memutuskan bahawa mahkamah tidak boleh memberikan injunksi terhadap DUN dan Speaker untuk menghalang mereka daripada membincangkan usul memohon Adun mengosongkan kerusi mereka semasa persidangan DUN.
Beliau berkata mahkamah tidak boleh campur tangan dan tidak mempunyai kuasa terhadap pengurusan dalaman DUN.


Mahkamah Tinggi putuskan persoalan undang-undang berkait hakim Nazlan dirujuk ke Mahkamah Persekutuan

Mahkamah Tinggi Kuala Lumpur semalam membenarkan permohonan dua peguam dan seorang aktivis untuk merujuk dua persoalan undang-undang berkaitan siasatan Suruhanjaya Pencegahan Rasuah Malaysia (SPRM) terhadap Hakim Mahkamah Rayuan Mohd Nazlan Mohd Ghazali ke Mahkamah Persekutuan.
Dua persoalan itu ialah sama ada badan penyiasatan jenayah termasuk SPRM hanya dibenarkan secara sah untuk menyiasat hakim Mahkamah Tinggi, Mahkamah Rayuan dan Mahkamah Persekutuan yang telah digantung tugas menurut Perkara 125 (5) Perlembagaan Persekutuan, dan sama ada pendakwa raya mempunyai kuasa untuk memulakan atau menjalankan sebarang prosiding bagi kesalahan terhadap hakim-hakim yang berkhidmat menurut Perkara 145 (3) Perlembagaan Persekutuan.
Hakim Noorin Badaruddin berkata Mahkamah Persekutuan adalah forum tepat dan sesuai untuk mendengar dan memutuskan persoalan undang-undang yang boleh memberi kesan terhadap badan kehakiman secara keseluruhan.
“Adalah jelas bahawa siasatan SPRM ke atas seorang hakim yang berkhidmat telah dilihat oleh pemohon dan banyak pihak dalam kalangan masyarakat sebagai satu pelanggaran terhadap prinsip pengasingan kuasa.
“Siasatan itu juga telah menimbulkan tanggapan bahawa badan kehakiman sedang diserang dan ini mempunyai kesan dari segi pesepsi dan keyakinan awam terhadap badan itu.
“Mahkamah mengambil maklum fakta mengenai perbezaan pendapat dalam isu ini dan tidak boleh tidak bersetuju bahawa perkara ini sememangnya amat penting kerana ia memberi kesan terhadap badan kehakiman secara keseluruhan.
“Oleh itu, mahkamah membenarkan permohonan ini tanpa sebarang perintah berkaitan kos,” kata Noorin yang menetapkan 19 Oktober ini sebagai tarikh pengurusan kes berikutnya.
Persoalan undang-undang itu dinyatakan oleh Nur Ain Mustapa, Sreekant Pillai dan Haris Fathillah Mohamed Ibrahim dalam saman pemula mereka terhadap Ketua Pesuruhjaya SPRM Azam Baki, SPRM dan kerajaan Malaysia bagi menuntut perisytiharan bahawa siasatan yang dijalankan oleh SPRM terhadap Nazlan adalah tidak berperlembagaan.
Menerusi saman pemula yang difailkan pada 6 Mei lepas, ketiga-tiga plaintif menuntut deklarasi bahawa SPRM tidak berhak atau dihalang daripada menyiasat hakim Mahkamah Tinggi, Mahkamah Rayuan dan Mahkamah Persekutuan yang berkhidmat kecuali jika mereka digantung menurut Perkara 125 (5) Perlembagaan Persekutuan, atau dipecat menurut Perkara 125 (3) Perlembagaan Persekutuan.
Mereka juga memohon perisytiharan bahawa pendakwa raya tidak diberi kuasa untuk memulakan atau menjalankan sebarang prosiding bagi kesalahan terhadap hakim-hakim mahkamah yang berkhidmat selain memohon deklarasi siasatan terhadap Nazlan adalah tidak berperlembagaan.
Ketiga-tiga plaintif menerusi afidavit sokongan yang difailkan bersama saman pemula berkata media melaporkan bahawa SPRM telah memulakan siasatan terhadap Nazlan berkaitan dakwaan wang yang tidak dapat dijelaskan dalam akaun banknya dan siasatan ini kononnya dimulakan berikutan laporan yang dibuat kepada SPRM.
Mereka mendakwa siasatan oleh SPRM terhadap hakim itu adalah satu pelanggaran oleh cabang Eksekutif terhadap kebebasan badan kehakiman dan prinsip pengasingan kuasa.
Baru-baru ini, Nazlan, yang mendengar kes Najib Razak dan mensabitkan bekas perdana menteri itu dengan pertuduhan penyelewengan dana SRC International Sdn Bhd, telah membuat laporan polis berhubung artikel berita yang mendakwa beliau sedang disiasat mengenai isu wang yang tidak dapat dijelaskan dalam akaun banknya.


Pencemaran Sungai Selangor, 2 pengarah syarikat direman

Empat termasuk dua pengarah syarikat pembinaan jalan raya ditahan reman tujuh hari mulai hari ini hingga 17 November berhubung kejadian pencemaran bau air mentah di Sungai Selangor, sehingga menyebabkan gangguan bekalan air di beberapa kawasan di Lembah Klang sejak petang semalam.Perintah reman ke atas kesemua suspek berumur antara 33 dan 43 tahun itu dikeluarkan Majistret Nur Hafizah Rajuni di Mahkamah Majistret Selayang di sini, selepas membenarkan permohonan polis untuk menahan reman mereka selama tujuh hari.Mereka yang ditahan ialah seorang wanita berusia 40 tahun, seorang lelaki berusia 43 tahun yang merupakan pengarah syarikat itu, dan dua lagi lelaki, salah daripadanya adalah warga Bangladesh.Kesemua suspek ditahan reman bagi membantu siasatan kes mengikut Seksyen 430 Kanun Keseksaan iaitu bagi kesalahan melakukan khianat dengan mendatangkan bencana terhadap perjalanan tali air sehingga menyebabkan susut bekalan air kepada manusia dan haiwan.Seksyen itu memperuntukkan hukuman penjara tidak kurang lima tahun dan maksimum 30 tahun dengan denda atau kedua-duanya, jika sabit kesalahan.Mereka yang ditahan ialah seorang wanita berusia 40 tahun, seorang lelaki berusia 43 tahun yang merupakan pengarah syarikat itu, dan dua lagi lelaki, salah daripadanya adalah warga Bangladesh.Kesemua suspek dibawa masuk ke mahkamah untuk prosiding reman pada pukul 10.25 pagi dan selesai pada pukul 10.45 pagi. Suspek wanita yang memakai baju lokap polis berwarna oren dan tiga lelaki berpakaian biasa tiba di Kompleks Mahkamah Selayang pada pukul 8.30 pagi.Dalam satu kenyataan pagi ini, Ketua Jabatan Siasatan Jenayah Selangor Datuk Fadzil Ahmat berkata kesemua suspek itu ditahan di sekitar Lembah Klang bermula tengah malam hingga awal pagi tadi.Semalam, Pengurusan Air Selangor Sdn Bhd (Air Selangor) memaklumkan Loji Rawatan Air (LRA) Rantau Panjang dan Sungai Selangor Fasa 1, 2 dan 3 telah dihenti tugas, menyebabkan gangguan bekalan air tidak berjadual melibatkan 1,139,008 akaun pengguna di Lembah Klang, berikutan pencemaran sumber air mentah di Sungai Selangor.Gangguan bekalan itu merangkumi 1,279 kawasan di Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat mulai 6 petang semalam.


Peguam kes rasuah Rosmah positif Covid, mahkamah tangguh perbicaraan

Mahkamah Tinggi Kuala Lumpur hari ini menangguhkan perbicaraan rasuah yang dihadapi Rosmah Mansor berhubung projek tenaga solar untuk 369 sekolah luar bandar di Sarawak selepas peguamnya, Akberdin Abdul Kader disahkan positif Covid-19.Timbalan pendakwa raya kanan Gopal Sri Ram memaklumkan hakim Mohamed Zaini Mazlan bahawa, bukan Akberdin sahaja yang dijangkiti Covid-19, malah dua lagi anggota pasukan pembelaan iaitu Jagjit Singh dan Azrul Zulkifli Stork merupakan kontak rapat dengan Akberdin dan mereka perlu dikuarantin.Hakim Zaini memaklumkan bahawa mahkamah juga telah menerima surat daripada firma guaman Jagjit menyatakan Akberdin dijangkiti Covid-19.“Saya difahamkan beliau (Akberdin) telah didiagnosis pada 12 Februari. Malang mendengar perkhabaran itu. Saya doakan beliau sihat,” katanya.Zaini kemudiannya menangguhkan prosiding hari ini dan perbicaraan akan disambung semula pada 23 Februari.Hari ini sepatutnya ditetapkan untuk hari terakhir perbicaraan pembelaan dengan bekas pegawai khas kepada bekas perdana menteri Najib Razak, Siti Azizah Sheikh Abod juga sepatutnya disoal balas oleh pihak pendakwaan.Sementara itu, Sri Ram memberitahu mahkamah bahawa permohonan telah difailkan untuk saksi utama dalam kes itu, bekas pengarah urusan Jepak Holdings Saidi Abang Samsudin dipanggil semula untuk memberi keterangan.Pada 18 Februari tahun lepas, Mahkamah Tinggi memerintahkan Rosmah membela diri atas ketiga-tiga pertuduhan rasuah membabitkan projek solar hibrid untuk 369 sekolah luar bandar di Sarawak selepas mendapati pihak pendakwaan berjaya membuktikan kes prima facie terhadapnya.Rosmah, 70, dituduh meminta RM187.5 juta dan dua pertuduhan menerima rasuah berjumlah RM6.5 juta daripada Saidi.Suapan itu didakwa diterima melalui bekas pegawai khasnya Rizal Mansor, sebagai ganjaran membantu Jepak Holdings mendapatkan Projek Sistem Hibrid Solar Photovoltaic (PV) Bersepadu serta Penyelenggaraan dan Operasi Genset/Diesel untuk 369 sekolah bernilai RM1.25 bilion melalui rundingan terus daripada kementerian pendidikan.


Isu kapal tempur, Zahid Hamidi bersedia dipanggil PAC

Bekas menteri pertahanan Ahmad Zahid Hamidi mengatakan beliau bersedia untuk menjadi saksi sekiranya dipanggil oleh Jawatankuasa Kira-Kira Wang Negara (PAC) berhubung isu kegagalan pembekalan enam buah kapal peronda generasi kedua kapal tempur pesisir (LCS) Kementerian Pertahanan yang bernilai RM9 bilion.Menurut Zahid, beliau akan memberi sepenuh kerjasama kepada PAC mengenai apa-apa maklumat berhubung perkara terbabit.“Mana-mana pihak yang menyebabkan kelewatan pembinaannya haruslah bertanggungjawab memberikan penjelasan kepada PAC.“Saya sepenuh hati menyokong pendedahan PAC dan semoga ketelusan siasatannya diketahui umum,” katanya menerusi kenyataan media hari ini.Semalam, PAC memaklumkan akan memanggil Zahid awal bulan depan bagi melengkapkan prosiding berhubung kegagalan pembekalan enam kapal peronda generasi kedua itu.Pengerusi PAC, Wong Kah Woh berkata, turut akan dipanggil pada prosiding jawatankuasa itu termasuk bekas panglima tentera laut, Abdul Aziz Jaafar dan Boustead Naval Shipyard (BNS) Sdn Bhd, selaku kontraktor utama projek kapal LCS.Menurut Zahid, LCS dibina oleh anak syarikat Boustead Holdings Berhad iaitu BNS, yang mana pemegang saham terbesarnya adalah Lembaga Tabung Angkatan Tentera (LTAT).


Mahkamah lepas, bebaskan Azeez dalam kes rasuah, gubah wang haram

Mahkamah Tinggi Kuala Lumpur melepas dan membebaskan bekas Ahli Parlimen Baling Abdul Azeez Abdul Rahim bagi tiga pertuduhan rasuah dan enam pertuduhan pengubahan wang haram berhubung projek jalan raya di Perak dan Kedah.
Pada 23 September lalu, beliau  dilepas tanpa dibebaskan oleh hakim Mahkamah Sesyen selepas pendakwaan memohon beliau dilepas tanpa dibebaskan mengikut Seksyen 254 (3) Kanun Acara Jenayah atas alasan representasi tertuduh dipertimbangkan dan memerlukan siasatan lanjut.
Bagaimanapun, pesuruhjaya kehakiman Azhar Abdul Hamid hari ini membenarkan permohonan Azeez untuk mengubah perintah Mahkamah Sesyen (DNAA) kepada pembebasan penuh, selepas timbalan pendakwa raya Nik Haslinie Hashim tidak mengemukakan sebarang bantahan.
“Tertuduh kini dilepas dan dibebaskan,” katanya.
Azeez, didakwa atas tiga pertuduhan menerima rasuah berjumlah RM5.2 juta dan enam pertuduhan pengubahan wang haram bernilai RM972,414.60 berhubung projek jalan raya di Perak serta Kedah.
Kesemua perbuatan itu didakwa dilakukan di lima bank di ibu negara antara 6 September 2010 dan 10 April 2018.
Beliau dituduh mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan Seksyen 28(1)(c) akta sama yang boleh dihukum di bawah Seksyen 24(1) akta sama yang jika sabit kesalahan boleh dipenjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan itu dapat dinilai atau berbentuk wang atau RM10,000 mengikut mana-mana lebih tinggi.
Bagi pertuduhan pengubahan wang haram, beliau didakwa mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang boleh dihukum di bawah Seksyen 4(1) akta yang sama.
Jika sabit kesalahan, beliau boleh dipenjara maksimum 15 tahun dan didenda tidak kurang daripada lima kali ganda jumlah atau nilai hasil daripada aktiviti haram itu pada masa kesalahan itu dilakukan atau RM5 juta, yang mana lebih tinggi.


Bekas kakitangan imigresen disyaki buka sindiket palsukan PLKS

Bekas kakitangan Jabatan Imigresen adalah antara individu yang disyaki membuka laluan kepada sindiket pemalsuan Pas Lawatan Kerja Sementara (PLKS), dan menggodam sistem pangkalan data imigresen, kata Ketua Pesuruhjaya Suruhanjaya Pencegahan Rasuah Malaysia (SPRM) Azam Baki.Beliau berkata, bekas kakitangan jabatan berkenaan telah diberhentikan kerja beberapa tahun yang lepas.“Bekas kakitangan itu dipercayai mempunyai akses menggodam sistem pangkalan data imigresen, sehingga membenarkan sindiketnya mencuri kata laluan pegawai-pegawai imigresen.“Hasil pembongkaran sindiket ini, mereka menggunakan peralatan antaranya seperti router, untuk menggodam sistem sehingga sindiket ini mampu mencetak dan menduplikasi perisian sistem berkenaan dengan mencetak PLKS di luar pejabat imigresen,” katanya dalam sidang media operasi hack – sindiket godam sistem di ibu pejabat SPRM Kuala Lumpur.Azam berkata setakat ini, seramai lima suspek termasuk seorang individu bergelar Datuk ditahan dan direman selama enam hari bermula hari ini di Mahkamah Shah Alam.Selain itu, Azam berkata setakat 9 malam tadi, pihaknya telah membekukan sebanyak 147 akaun melibatkan 30 individu dan 11 syarikat dengan jumlah sebanyak RM9.9 juta.Beliau berkata jumlah berkenaan akan bertambah, apabila pihak bank selesai megemas kini baki akhir akaun itu selepas proses pembekuan dibuat.Terdahulu Mahkamah Majisteret Shah Alam hari ini, telah mengeluarkan perintah reman terhadap lima individu termasuk seorang individu awam bergelar Datuk selama enam hari bagi membantu siasatan kes Pas Lawatan Kerja Sementara (PLKS) palsu Jabatan Imigresen Malaysia.Perintah reman hingga Isnin itu terhadap Datuk berusia 43 tahun dan empat individu lain berumur di antara 33 hingga 42 tahun itu dikeluarkan Majistret Fatina Amyra Abdul Jalil, selepas menerima permohonan Suruhanjaya Pencegahan Rasuah Malaysia (SPRM).Sementara itu Ketua Pengarah Jabatan Imigresen Khairul Dzaimee Daud berkata, pihaknya telah lama memperoleh maklumat berhubung sindiket pemalsuan PLKS dan mengambil keputusan menubuhkan pasukan khas, sejak pertengahan tahun lepas.Beliau berkata, isu melibatkan penggodaman pangakalan data imigresen itu berlaku dalam skala besar, dan imigresen memerlukan bantuan SPRM untuk menyiasatnya.“Pasukan khas ini telah membuat kerja-kerja risikan dan mengumpul maklumat berhubung sindiket ini sehingga terbongkar, malah kementerian dalam negeri mengambil maklum perkara ini.“Bagi menangani masalah ini, kerajaan telah meluluskan sistem baharu iaitu Sistem Imigresen Bersepadu Kebangsaan Integrasi (NIISE), bagi menggantikan Sistem Imigresen Malaysia (MyIMMs) yang dikesan berlaku manipulasi dan penipuan, untuk meluluskan kuota pekerja asing,” katanya.Menurut Khairul Dzaimee sistem sistem berkenaan akan dilancarkan bulan ini dan akan mengambil masa setahun untuk mengoperasikannya.Mengulas lanjut isu itu, Azam berkata sindiket penggodaman pangkalan data Imigresen yang ditumpaskan semalam menggunakan penghala (router) yang diletakkan di lobi dan komputer pegawai jabatan berkenaan.“Router ini dipercayai diletakkan di kawasan dalam jabatan seperti lobi dan komputer pegawai bertugas, untuk membolehkan kata laluan digodam,” katanya.Ditanya sama ada sindiket itu menggunakan pegawai dan kakitangan imigresen yang sedang berkhidmat, beliau berkata, setakat ini pihaknya belum membuat sebarang penahanan dan masih menyiasat.Semalam, SPRM bersama imigresen berjaya melumpuhkan sindiket pengeluaran PLKS palsu selepas lima individu termasuk ketua sindiket bergelar Datuk ditahan, dalam operasi besar-besaran yang dilaksanakan awal pagi semalam.Penahanan individu berkenaan turut merungkai permasalahan penggodaman sistem PLKS jabatan imigresen sebelum ini oleh sindiket berkenaan.


Lebih 1,000 kes aktif Covid-19 libatkan banduan di seluruh negara

Sebanyak 1,126 kes aktif Covid-19 melibatkan banduan dan kakitangan penjara dicatatkan di seluruh negara, kata Ketua Pengarah Penjara Zulkifli Omar.Beliau berkata penularan dalam kalangan banduan itu bermula di Penjara Tawau, Sabah apabila seorang banduan yang baharu diterima dari Lahad Datu disahkan positif Covid-19 pada 2 Oktober lepas.“Kluster seterusnya pula dikesan di Penjara Alor Setar dan Jabatan Penjara mengambil serius jumlah peningkatan kes positif Covid-19 di penjara itu, yang kini melibatkan jumlah terbesar dalam kalangan banduan di sebuah penjara.“Berikutan itu, Jabatan Penjara mengambil segala langkah mengikut prosedur operasi standard (SOP) yang ditetapkan Kementerian Kesihatan Malaysia (KKM) untuk merawat, kuarantin dan mencegah penularan wabak itu dalam segala aspek penugasan kakitangan serta penjagaan banduan di seluruh negara,” menurutnya dalam kenyataan semalam.Ketua Pengarah Kesihatan Dr Noor Hisham Abdullah, dalam sidang medianya petang semalam berkata daripada 688 kes penularan dalam negara, sebanyak 394 kes dikesan daripada Kluster Tembok iaitu di Penjara Alor Setar. Negara hari ini mencatatkan 691 kes baharu Covid-19.Zulkifli berkata bagi memperketat SOP di penjara, beberapa langkah turut dilaksanakan melalui Perintah Tetap Komisioner Jeneral Penjara.Bagi mengurangkan tahap kebolehjangkitan COVID-19 dalam kalangan banduan serta mengurangkan kesesakan, Jabatan Penjara mengambil langkah tambahan dan drastik seperti pesalah kes dadah Seksen 15(1) Akta Dadah Berbahaya dikeluarkan dari penjara dan ditempatkan di beberapa kem Program Latihan Khidnat Negara yang diwartakan sebagai penjara sementara.Jumlah keseluruhan yang dapat ditampung kem-kem PLKN adalah disasarkan seramai 2,300 hingga 2,800 banduan,” katanya.Beliau berkata pihaknya menyeru orang awam di luar penjara agar bertenang kerana penularan Covid-19 dalam kalangan banduan adalah dalam kawasan larangan yang tertutup dan dikawal ketat.“Orang awam diminta memberikan keyakinan penuh terhadap langkah-langkah segera yang diambil pihak Jabatan Penjara di bawah kawal selia ketat daripada pihak KKM dan agensi-agensi penguatkuasaan yang lain,” katanya.


Tiada lagi pendekatan ‘tembok besi’ antara kerajaan-pembangkang, kata Annuar Musa

Kerajaan akan terus memastikan kestabilan politik negara demi kepentingan menjaga kesejahteraan dan kebajikan Keluarga Malaysia dalam berdepan pascapandemik dan fasa peralihan ke endemik, kata Menteri Komunikasi dan Multimedia Annuar Musa.Beliau berkata pendekatan “tembok besi” antara kerajaan dan pembangkang tidak lagi boleh diambil kerana kestabilan politik demi menjaga kebajikan Keluarga Malaysia adalah lebih penting.“(Kerajaan) pastikan suasana politik negara stabil, walaupun kita (kerajaan) terpaksa berkorban dengan bekerja, berkongsi dan merancang bersama pihak lawan (pembangkang) yang dahulunya kita dipisahkan dengan ‘tembok besi’ antara kerajaan dan pembangkang.“Ego mesti ditanam dalam-dalam, berpuak-puak yang berlebih-lebihan mesti ditolak jauh-jauh, politik solo, semberono, rasa segala-galanya boleh dibuat sendiri bukan formula yang sesuai untuk sekarang… kita perlukan prinsip al-Ta’ayush atau kebersamaan dan muafakat,” katanya.Beliau berkata demikian pada majlis pelancaran logo dan tema sambutan Hari Kebangsaan dan Hari Malaysia 2022 di Angkasapuri di Kuala Lumpur hari ini.Annuar berkata konsep keprihatinan juga perlu diteruskan antara rakyat dengan rakyat, rakyat dengan kerajaan, kerajaan dengan kerajaan dan sebagainya kerana dalam suasana ketika ini negara perlu bergerak ke hadapan bersama nilai-nilai tertentu yang akan didukung Keluarga Malaysia.Sementara itu, Annuar yang juga pengerusi Pasukan Khas Jihad Tangani Inflasi berkata pengurusan pasca Covid-19 bukan sesuatu yang mudah seperti disangkakan oleh sesetengah pihak.“Dalam kegawatan itu ada pihak yang cuba ambil kesempatan dalam kesempitan, menahan lukah di pergentingan, mencari laba (keuntungan) politik jangka pendek untuk menjadi popular dengan menjadi pengkritik dan pencacai yang sememangnya mudah.“Dunia dan negara sudah buktikan orang yang terlalu permudahkan masalah rakyat, bila dapat peluang untuk uruskan, mereka jadi orang-orang yang gagal sebab semua nak ambil pendekatan yang ‘simplistic’ (terlalu mudah)… semua yang kerajaan buat semuanya tak kena.“Orang kata mudah diucapkan daripada melakukan, berat mata memandang berat lagi bahu yang memikul… setakat tengok belum pikul belum tahu,” katanya.Annuar berkata berdasarkan sejarah, individu yang sebelum ini mengkritik kerajaan kelihatan bijak, hebat dengan idea yang pelbagai, namun apabila diberi peluang mentadbir akhirnya mereka tidak dapat melaksanakannya kerana menguruskan negara bukan perkara yang mudah.Semalam, Annuar mempengerusikan mesyuarat pertama pasukan yang dianggotai Menteri Kewangan Tengku Zafrul Aziz, Menteri Pertanian dan Industri Makanan Ronald Kiandee, Menteri Perdagangan Dalam Negeri dan Hal Ehwal Pengguna Alexander Nanta Linggi, Menteri di Jabatan Perdana Menteri (Ekonomi) Mustapa Mohamed dan Ketua Setiausaha Negara Mohd Zuki Ali.Sementara itu, Annuar menegaskan kerajaan mengambil kira semua aspek terutama kemampuan rakyat sebelum mengambil keputusan bagi mengawal harga barangan di pasaran.Memberi contoh harga ayam, beliau berkata walaupun harga ayam di negara jiran jauh lebih tinggi disebabkan kesan inflasi, kerajaan mengambil keputusan untuk tetap tidak mengapungkan harga ayam demi keperluan rakyat.“Adakah rakyat bersedia membeli ayam lebih harga RM10? Maka, kerajaan Keluarga Malaysia tetap tidak mengapungkan harga ayam dan ditetapkan harga siling bawah RM10 dan RM1.1 bilion dibelanjakan untuk tujuan itu,” katanya.


Mahkamah Luxembourg benar Malaysia ketepi perintah penahanan 'waris' kumpulan Sulu

Mahkamah di Luxembourg mengetepikan perintah penahanan yang dimohon oleh individu yang mendakwa sebagai ‘waris’ kumpulan Sulu pada Selasa lepas (24 Jan), kata Menteri di Jabatan Perdana Menteri (Undang-undang dan Reformasi Institusi) Azalina Othman Said.
Katanya, perintah penahanan pada 11 Julai 2022 yang diketepikan itu dimohon berasaskan dua award timbang tara dikatakan dikeluarkan oleh penimbang tara yang dilantik secara tidak sah, Gondoza Stampa yang dikatakan memberikan award kepada penuntut sebanyak AS$14.92 bilion (RM63.34 bilion).
“Malaysia membantah secara konsisten prosiding timbang tara yang dikatakan itu yang dirancang oleh penuntut.
“Malaysia mengambil segala tindakan perundangan yang ada untuk membatalkan pelantikan Dr Stampa dan award yang dikatakan tersebut,” katanya dalam kenyataan.
Azalina berkata hasil tindakan Malaysia, Mahkamah Sepanyol yang melantik Dr Stampa membatalkan pelantikannya secara retrospektif dan ‘preliminary award’ yang dikeluarkan beliau di Madrid.
Mahkamah Perancis juga menggantung penguatkuasaan ‘final award’ yang dikatakan dikeluarkan oleh Dr Stampa di Perancis sementara menunggu keputusan Mahkamah bagi permohonan Malaysia untuk mengetepikan ‘final award’ tersebut.
“Malaysia kemudian dengan serta-merta membuat permohonan kepada Mahkamah Luxembourg untuk mendapatkan relif interim supaya perintah penahanan tersebut diketepikan.
“Pendengaran bagi permohonan tersebut berlangsung pada 5 Disember 2022 di hadapan hakim Mahkamah Luxembourg yang kemudiannya mengetepikan perintah penahanan tersebut,” katanya.
Azalina berkata keputusan Mahkamah Luxembourg tersebut menjustifikasikan prinsip kerajaan untuk mempertahankan Malaysia di mana-mana forum bagi memastikan kepentingan, kekebalan kedaulatan dan kedaulatan negara sentiasa dilindungi dan terpelihara.
Beliau berkata dalam hal ini, kerajaan akan terus berusaha untuk menamatkan segala tuntutan terhadap Malaysia.


Bidang kuasa pengerusi MPN masih sama walaupun kini bukan PM, kata Muhyiddin

Skop tugas dan tanggungjawab pengerusi Majlis Pemulihan Negara (MPN) masih lagi sama walaupun sudah tidak menjadi perdana menteri, kata Muhyiddin Yassin.Muhyiddin berkata, beliau dan penggantinya Ismail Sabri Yaakob sudah mencapai kata sepakat berhubung bidang kuasanya sebagai pengerusi MPN.“Waktu dahulu saya pengerusikan sebagai perdana menteri, sekarang saya pengerusikan sebagai mantan perdana menteri.“Tapi yang baiknya perdana menteri berkata, buat macam dulu. Maknanya kalau ada keputusan yang dicapai MPN, kita laksanakan terus kecuali perkara yang berkaitan kewangan,” katanya dalam temu ramah bersama Astro Awani hari ini.Tambah beliau, keputusan yang membabitkan kewangan perlu dibawa ke Kabinet terlebih dahulu.Katanya, menerusi cara sedemikian, keputusan MPN boleh dijalankan tanpa berlengah-lengah.Ketua Setiausaha Negara Mohd Zuki Ali pada awal bulan lalu mengumumkan pelantikan Muhyiddin sebagai pengerusi MPN bertaraf menteri selepas dipersetujui Kabinet.MPN merupakan inisiatif Muhyiddin ketika beliau masih perdana menteri.MPN ditubuhkan pada Julai bagi menggantikan Jawatankuasa Khas Pelan Pemulihan Negara (PPN) dan berfungsi memantau pelaksanaan PPN ketika Malaysia beralih kepada fasa endemik.Cadangan asal penubuhan MPN disuarakan oleh bekas perdana menteri, Dr Mahathir Mohamad.Mahathir pernah menawarkan diri untuk meletakkan jawatan sebagai pengeruis Pejuang untuk mengetuai MPN.Ini kerana katanya MPN tidak boleh dianggotai ahli politik.Ismail dalam ucapan pertama setelah dilantik sebagai perdana menteri turut menawarkan ruang kepada pemimpin pembangkang untuk menganggotai MPN sebagai satu bentuk kerjasama rentas parti.Muhyiddin menambah, beliau kini mengadakan sesi turun padang bagi meninjau sendiri pelaksanaan PPN di seluruh negara.


Perantau meriahkan sambutan Hari Raya Haji di sempadan Malaysia-Thailand

Jam menunjukkan tepat pukul 2 petang ketika sekumpulan orang ramai berjalan kaki lebih dua km menuju ke pintu masuk sempadan antarabangsa Malaysia-Thailand di pekan Rantau Panjang, Kelantan.
Cuaca yang panas terik dan bahang mentari tidak mematahkan semangat mereka, warganegara Thailand yang mencari rezeki di seluruh Malaysia demi pulang bercuti menyambut Hari Raya Haji.
Mereka nekad untuk berjalan kaki sejauh itu selepas keadaan lalu lintas menjadi amat sesak sejak Isnin apabila perantau mula pulang kampung halaman masing-masing.
Tinjauan MalaysiaNow di Kompleks Imigresen, Kastam, Kuarantin dan Keselamatan (ICQS) pada Selasa mendapati kenderaan masuk ke Thailand melebihi daripada kenderaan keluar daripada negara jiran itu.
Bercakap kepada MalaysiaNow, tiga orang warganegara Thailand yang mahu pulang ke Narathiwat menunggu motor tambang untuk membawa mereka ke tempat pemeriksaan barang di dalam kompleks tersebut.
Harga tambang pula bergantung dengan kapasiti barang yang dibawa penumpang atau tambahan penumpang lain seperti kanak-kanak.
Hashim Aweng, 47 tahun bersama isteri dan anak lelakinya bermalam di Rantau Panjang pada Isnin dan memulakan perjalanan ke kampung pada Selasa.
Katanya, perancangan untuk pulang menyambut ibadah korban sudah dibuat dengan rapi sejak dua tahun lalu apabila perniagaan mereka mulai rancak selepas pandemik Covid-19 yang melanda seluruh dunia.
Tahun ini, mereka bertiga berkesempatan untuk menyambut raya bersama keluarga dan berjalan kaki dari hotel dengan jarak hampir tiga kilometer.

Kereta beratur di luar Kompleks Imigresen, Kastam, Kuarantin dan Keselamatan (ICQS).

Selepas solat Zohor, mereka daftar keluar dari hotel dan berehat sebentar di kaki lima luar kawasan kompleks ICQS tersebut.
"Sudah lama rasanya tak tengok suasana macam ni.
"Kereta jujuk molek (beratur panjang).
"Ramai orang Siam yang berniaga ulang alik ke Malaysia rindu suasana balik raya meriah begini," katanya sambil menunggu giliran motor tambang.
Bersamanya terdapat dua beg baju dan satu beg galas berisi buah tangan berupa makanan ringan dan beberapa helai tudung.
Sejak awal tahun 1990-an, Rantau Panjang menjadi transit paling terkenal dalam kalangan warganegara Thailand dengan kawasan itu sebagai Zon Bebas Cukai menggalakkan lagi jual beli sebelum pulang ke tanah air.
Dibina sekitar tahun 1994, kompleks itu menjadi tumpuan utama pelancong domestik untuk ke Sungai Golok, Songkla, Narathiwat dan Hat Yai, antara lokasi yang menjadi kegemaran rakyat Malaysia apabila melawat negara berkenaan.
Selain menggunakan laluan darat, secara tradisinya mereka menggunakan laluan air melalui pangkalan-pangakalan perahu di tepi Sungai Golok yang menjadi pemisah kepada dua negara tersebut.
Warganegara Thailand yang masuk ke negara mereka menggunakan laluan air lazimnya hanya perlu menunjukkan kad pengenalan dan pengesahan diri kepada askar ataupun pegawai yang bertugas di pintu-pintu masuk.
Sementara itu, suasana di sekitar kompleks pula meriah dengan barisan panjang orang ramai beratur bagi mendapatkan pengesahan pasport di kaunter kastam dan imigresen sebelum dibenarkan masuk ke pintu sempadan.
Tidak dilupakan, kenderaan anak-anak perantau pulang ke negeri Kelantan untuk beraya menambahkan lagi bilangan pengguna di atas jalan raya.
Kelihatan juga beberapa anggota polis trafik membantu melancarkan pergerakan kenderaan dan keselamatan pejalan kaki di tengah-tengah kesibukan jalan raya.
Jana ekonomi penduduk setempat
Di luar kompleks pula, beberapa penjaja lincah menyiapkan pesanan pelanggan yang makin ramai menunggu giliran masuk ke kaunter kompleks ICQS.
Perut yang lapar ketika menunggu minta diisi.
Affendi Yatim, menjaja makanan ringan di kaki lima tepi kompleks itu tersenyum senang apabila dikerumuni pelanggan yang tidak putus sejak pukul 8 pagi.
Katanya, pada hari biasa amat sukar untuknya menghabiskan jualan.
Bahkan, untuk mendapat keuntungan dengan jumlah RM50 sehari juga susah.
Bagaimanapun, sejak Isnin dia boleh menghabiskan makanan jualannya sebelum tengah hari.
"Selepas waktu Zohor, saya akan kembali meniaga semula dengan makanan yang baru ditambah untuk pelanggan.”
Dia memberitahu, keadaan dan suasana meriah itu dijangka berterusan sehingga selepas musim perayaan Aidiladha.
Katanya, ketika itu, lebih ramai warganegara Thailand akan pulang melalui negeri Kelantan sebelum bergerak ke kawasan di seluruh Malaysia.
"Waktu mereka balik raya lagi ramai sebab mereka selalu bawa balik orang-orang baru untuk bekerja dalam Malaysia pula.
"Masa tu keadaan trafik lebih sesak dan permintaan kepada perkhidmatan pengangkutan lebih tinggi."


Kajian dapati rangsangan Sinovac meningkat dengan dos penggalak Pfizer, AstraZeneca dan J&J

Kajian Universiti Oxford mendapati dos penggalak vaksin Covid-19 menggunakan vaksin AstraZeneca, Pfizer-BioNTech atau Johnson & Johnson meningkatkan tahap antibodi mereka yang telah menerima dua dos suntikan Sinovac.Menurut kajian tersebut, Sinovac menerima rangsangan paling ketara daripada vektor virus atau suntikan RNA, termasuk terhadap pesakit varian Delta dan Omicron, kata penyelidik dari Brazil dan Universiti Oxford pada hari Isnin.Vaksin Sinovac yang dikeluarkan China menggunakan versi strain koronavirus yang tidak aktif atau mati yang diasingkan daripada pesakit di China.Ia kini diluluskan di lebih 50 negara termasuk Brazil, China, Argentina, Afrika Selatan, Oman, Malaysia, Indonesia dan Turki.“Kajian ini menyediakan pilihan penting untuk penggubal dasar di banyak negara yang menggunakan vaksin yang tidak diaktifkan (Sinovac),” kata Andrew Pollard, pengarah Oxford Vaccine Group yang merupakan ketua kajian tersebut.Bagaimanapun, satu lagi kajian pada Disember lalu mendapati suntikan dua dos Sinovac diikuti dengan dos penggalak vaksin Pfizer-BioNTech menunjukkan tindak balas imun yang lebih rendah terhadap varian Omicron berbanding strain lain.Vaksin vektor virus seperti yang dibangunkan oleh AstraZeneca-Oxford dan J&J menggunakan versi virus yang dilemahkan bagi menyampaikan protein daripada virus itu terhadap virus yang memerlukan perlindungan.Vaksin mRNA Pfizer mengajar tubuh cara membuat antibodi terhadap jangkitan melalui isyarat kimia.Menurut kajian itu, dos ketiga Sinovac juga dapat meningkatkan antibodi tubuh, namun hasilnya didapati lebih baik ketika vaksin berbeza digunakan.Kajian terbaru itu melibatkan 1,240 sukarelawan dari Sao Paulo, Brazil dan Salvador.


Mampukah Zahid memaksa Parlimen dibubarkan?

Presiden Umno Ahmad Zahid Hamidi boleh cuba memaksa Parlimen dibubarkan dengan serta-merta.Caranya mudah iaitu dengan menulis surat.Beliau dan segmen ahli parlimen Umno yang bersekutu dengannya menulis surat kepada Yang di-Pertuan Agong bahawa mereka tidak lagi menyokong Ismail Sabri Yaakob sebagai perdana menteri.Teknik yang sama ini pernah digunakan oleh Zahid sehingga bekas perdana menteri, Muhyiddin Yassin dijatuhkan.Ketika Zahid menggunakan cara ini, Pakatan Harapan (PH) membiarkan Muhyiddin jatuh terpelanting.Perjanjian persefahaman (MoU) yang cuba dicadangkan Muhyiddin ditolak oleh PH.Penolakan itu mungkin kerana PH merasakan Anwar Ibrahim mampu mencuri ruang dengan adanya surat dari Zahid dan Najib Razak kepada Agong yang menyatakan sokongan kepada Anwar untuk menjadi perdana menteri.Surat tersebut sehingga hari ini belum dinafikan kewujudannya.Yang mendapat untung akhirnya ialah Ismail. Tanpa disangka-sangka beliau diangkat menjadi perdana menteri.Jika Zahid mengulangi taktik yang sama, apakah PH kali ini akan membiarkan Ismail jatuh terpelanting?Perlu diingat, situasi kali ini berbeza.PH mempunyai MoU dengan kerajaan Ismail yang ingin ditamatkan oleh Umno pada penghujung Julai ini.Matlamat PH juga berlainan daripada matlamat Zahid.Zahid pula mahu menuntut Parlimen segera dibubarkan, tapi PH tidak.Jika Zahid mengulangi taktiknya, PH pasti memilih untuk mengelak Parlimen daripada dibubarkan.PH boleh memilih untuk mengekalkan Ismail melalui MoU untuk mengelakkan Parlimen terbubar jika tidak cukup sokongan untuk melantik perdana menteri yang baru.Atau menggantikan Ismail dengan orang lain tapi mengekalkan kerajaan dengan MoU jika mendapat sokongan untuk menggantikan perdana menteri.Ini akan memberikan nafas baru dan memanjangkan masa untuk melakukan persediaan ke arah PRU15.Kejatuhan Ismail tanpa Parlimen dibubarkan akan menyebabkan Umno di dalam keadaan kucar-kacir.Ini bakal menguntungkan semua pihak, terutamanya PH pada Pilihan Raya Umum ke-15 (PRU15).Itu sebabnya Zahid tidak dapat memaksa Parlimen dibubarkan tanpa persetujuan Ismail.Tapi desakan demi desakan Zahid kini mula mendatangkan persepsi baru terhadap Umno.Di media, Umno dilihat seolah-olah “mengarahkan” Ismail untuk membuat itu dan ini.Persepsi ini tidak baik untuk Ismail.Sebagai perdana menteri, Ismail memerlukan masa untuk memasuki PRU15 dalam keadaan persepsi rakyat terhadapnya baik, mood rakyat terhadap kerajaannya positif dan ekonomi negara stabil agar rakyat menerimanya semula sebagai perdana menteri supaya Umno tiada pilihan selain melantiknya semula.Jika tidak, tradisi presiden Umno mengangkat sumpah sebagai perdana menteri sejurus menang PRU15 akan berulang.Masalahnya, Ismail bukanlah presiden Umno.


Laporan dari Milan membuka tirai 2023

Ketika menghadapi 2023, seseorang diajak berfikiran positif untuk sentiasa mengharap perkara-perkara baik akan berlaku pada tahun ini walaupun ada bayangan akan berlakunya inflasi lebih tinggi, malah mungkin ada kemelesetan.
Kecenderungan para penganalisis, sama ada dari kalangan pakar bidang mahupun pemerhati awam dan wartawan adalah untuk memberikan gambaran membimbangkan atau menakutkan kerana dengan cara itu ia menarik minat orang ramai.
Sudut pandangan ini bukanlah dirancang atau disengajakan tetapi itulah kecenderungan manusia bagi menarik perhatian.
Ia juga merupakan sifat semula jadi media massa dan media sosial.
Di negara ini, bagi menghadapi keadaan ekonomi yang memburuk itu, adalah dijangkakan bahawa tahun ini  akan berlaku lagi dua kenaikan kadar faedah pinjaman perumahan untuk mengurangkan tekanan inflasi.
Apapun yang akan berlaku, kos hidup rakyat akan meningkat tanpa kenaikan gaji.
Orang ramai kelihatannya tidak akan dapat berbuat apa-apa.
Nasihat yang diberikan ialah mengawal perbelanjaan dengan mengubah gaya hidup, sesuatu yang pasti sukar dilakukan bagi orang ramai yang pendapatannya sudah sememang sedikit dan mengelak daripada membuat pinjaman baru, terutama berbentuk besar seperti kereta dan rumah.
Hakikatnya orang ramai sememangnya tidak dapat melakukan apa-apa.
Hanya kerajaan yang mempunyai kuasa boleh melakukan sesuatu untuk mengurangkan beban kewangan rakyat.
Tetapi itupun sebenarnya amat terhad.
Mereka bolehlah menggubal sesuatu polisi dan melakukan inisiatif tertentu dengan mendatangkan sedikit sebanyak kesan, tetapi pada keseluruhannya, kuasa kerajaan juga terhad dalam jaringan sistem ekonomi global yang kompleks.
Perkara-perkara inilah yang diduga bagi tahun 2023.
Namun begitu, perkembangan ekonomi seperti juga cuaca boleh diramal tetapi tidak semestinya benar-benar berlaku.
Ekonomi adalah ilmu meramal pembahagian sumber dan meteorologi adalah sains meramal cuaca.
Namun sistem-sistem ini adalah terlalu kompleks untuk dicerap dari sudut pandangan manusia.
Begitu juga dengan sistem jangkitan penyakit.
Ia merupakan suatu sistem kompleks yang mempunyai dinamiknya sendiri.
Bidang epidemiologi mengkaji penyebaran penyakit dan meramal perkembangannya di kalangan manusia di seluruh dunia juga terhad dalam ramalannya.
Pada penghujung 2022, dunia diberitahu bahawa China sedang bergelut dengan ledakan baharu Covid-19 hinggakan kerajaan mereka mengarahkan perintah sekatan keluar rumah di bandar-bandar besar untuk melaksanakan polisi jangkitan sifar.
Umumnya dunia bukan saja mengharapkan tetapi juga menjangkakan bahawa kerajaan China yang dikenali sebagai tegas dan keras dapat membendung penyakit Covid-19 itu, yang selanjutnya menghalang ia daripada terlepas keluar daripada sempadannya
Maka ketika masuk tahun 2023, tidak ada dugaan atau jangkaan bahawa Covid-19 akan meletus semula di luar China.
Setelah tiga tahun lebih menghadapi Covid-19 orang ramai sudah lelah terhadap penyakit itu dan menganggap wabak sudah berakhir dan enggan disusahkan dengannya walaupun kadar jangkitan di Malaysia masih berlaku sekitar dari 600 hingga 1,000 sehari.
Apabila minggu lalu keluar berita bahawa hampir separuh daripada penumpang sebuah kapal terbang dari China yang mendarat di Milan, Itali didapati membawa virus Covid-19, maka ia mengejutkan dunia dan mendatangkan kebimbangan bahawa 2023 akan menjadi 2020 semula.
Perkara inilah yang pertama tidak terduga bagi tahun 2023.
Sepanjang tahun ini seperti biasa akan berlaku banyak lagi perkara-perkara tidak terduga.
Maka apa yang tidak terduga berlaku wajar dianggap sebagai biasa dan boleh diatasi.
Akibat daripada laporan dari Milan itu, banyaklah desakan-desakan dari rakyat di banyak negara kepada kerajaan masing-masing supaya menyekat kemasukan pelancong dari China.
Tetapi terdapat dua perkara yang timbul dalam hal ini.
Pertama, adakah penemuan Covid-19 dari China di Milan itu perlu dibimbangkan atau tidak dari segi kesihatan.
Kedua, sudut agenda ekonomi dan politik global yang sedang berlaku.
Soal Covid-19 adalah sensitif bagi Itali.
Ini kerana negara itu pernah melalui wabak itu dengan teruk ketika ia melanda dunia pada tahun 2020.
Adalah dipercayai bahawa pada satu masa dahulu puncanya adalah dari mereka yang juga datang dari China.
Tetapi tahun 2023 tidak sama dengan 2020 dari segi jangkitan Covid-19.
Vaksin sudah meluas di seluruh dunia hinggakan “herd immunity” atau imuniti berkelompok dapat terlaksana.
Varian Covid-19 yang ada hari ini seperti Omicron adalah berbeza daripada virus awal ketika mula ditemui pada tahun 2019 di Wuhan.
Ia bukanlah bermakna bahawa Covid-19 sudah tidak berbahaya tetapi apa yang berlaku sejarang adalah seperti apa yang diramalkan oleh para pakar sebelum ini.
Iaitu layanan terhadap penyakit ini menjadikannya seperti selesema yang hanya dihidap oleh para pesakit untuk hanya beberapa hari.
Ini kerana sistem imuniti badan seseorang mampu melawannya dengan bantuan ubat penawar yang sudah ditemui.
Satu lagi perkara penting ialah penghidap Covid-19 terutamanya orang muda yang sihat tidak menampakkan sebarang gejala seperti sakit tekak, batuk dan demam.
Jangkitan ini hanya diketahui hanya jika dilakukan saringan.
Maknanya hanya dengan saringan barulah penyakit ini dianggap wujud dan perlu ditangani seperti kuarantin.
Jika pihak berkuasa kesihatan di lapangan terbang Milan tidak membuat saringan Covid-19, maka penyakit ini tidak dianggap wujud.
Para pesakit yang pada umumnya adalah pelancong ini akan sihat dengan sendirinya iaitu seperti selesema, tetapi dalam waktu sama menyebarkan virus ini pada orang lain, yang juga akan sihat dengan sendirinya.
Apa yang membimbangkan ialah apabila bilangan yang akan terjangkit meningkat dengan kemungkinan herd immunity tidak berkesan.
Berbeza dengan negara-negara lain, China tidak melaksanakan program vaksin Covid-19 dengan cukup meluas.
Sebab itu ia berpegang pada polisi sifar Covid-19.
Adalah dipercayai bahawa tiada saringan untuk mereka yang berlepas keluar dari lapangan terbang China.
Maka ada kemungkinan juga pada mulanya hanya seorang saja penumpang dalam pesawat ke Milan itu yang mempunyai virus Covid-19.
Dalam penerbangan, ia boleh jadi menjangkiti hampir separuh penumpang.
Sementara itu; soal agenda ekonomi dan politik global merupakan satu perkara yang tidak boleh diketepikan.
Itali seperti banyak negara tertentu yang lain merupakan pusat tarikan pelancong.
Ia amat memerlukan pelancong dari China untuk memulihkan ekonominya setelah kena pukulan teruk semasa pandemik lalu.
Umumnya industri pelancong global perlu digiatkan semula bagi pertumbuhan dunia dengan China merupakan pemegang peranan penting.
Tetapi keadaan politik global pada tahun 2023 ini berbeza dengan tahun 2019.
Persaingan Barat pimpinan Amerika Syarikat dengan China pada tahun ini lebih tajam.
Maka apa saja masalah, kecacatan atau kelemahan China akan dibesar-besarkan oleh media arus perdana Barat untuk mempengaruhi penduduk dunia dan memberi tekanan kepada kerajaan masing-masing untuk menetapkan sikap.
Maka apabila keluar laporan dari Milan itu, media Barat tentulah membesar-besarkannya dengan banyak negara bertindak turut membuat saringan terhadap pelancong dari China.
Keadaan ini membawa bantahan dari kerajaan China sendiri yang menyatakan bahawa keadaan di negara itu tidaklah seburuk yang digambarkan oleh media Barat.
Perang propaganda antara Barat dan negara pesaing-pesaingnya seperti Rusia, China dan Iran akan berlarutan sepanjang tahun ini.
Apa yang berlaku di Milan itu hanya permulaan dan ketika para penganalisis dan pemerhati awam membuat pelbagai jangkaan, akan berlaku perkara atau peristiwa yang tidak diduga.


Tiga kejadian yang menilai realiti dunia hari ini

Ada tiga kejadian dalam minggu lalu yang menilai realiti kehidupan seluruh manusia di dunia hari ini.
Ketiga-tiga kejadian itu tiada kaitan secara langsung dengan Malaysia.
Tetapi ia menyentuh sensitiviti orang Melayu di negara ini kerana ia ada kaitan dengan Islam.
Kejadian pertama ialah tindakan membakar naskhah Al-Quran di Sweden dengan pihak berkuasanya menganggap perbuatan itu adalah suatu tindakan kebebasan ekspresi dalam sistem demokrasi.
Kedua, pembunuhan seorang remaja migran oleh polis Perancis yang membawa kepada rusuhan berhari-hari di beberapa bandar.
Ketiga, serbuan tentera Israel ke atas bandar Jenin di Tebing Barat, Palestin yang membawa kepada banyak kematian.
Dua peristiwa itu adalah di Eropah dan satu lagi di Asia Barat. Maknanya ia tiada kaitan langsung dengan Malaysia.
Tetapi benua dengan nama dan sempadan-sempadannya hanyalah ciptaan pihak-pihak yang dalam sejarah menguasai dunia.
Apa yang dipanggil sebagai Eropah dan Asia adalah pembahagian yang dilakukan oleh kuasa-kuasa penjajah Barat dahulu.
Jadi tanpa mengambil kira pembahagian benua itu dan melihat dunia ini sebagai entiti tunggal, maka apa yang berlaku di mana-mana pun di muka bumi, sama ada di Stockholm, Paris atau Jenin, ia tetap dirasakan oleh penduduk Malaysia.
Tidaklah kepada semua orang tetapi cukup kepada orang yang mahu merasakan kepentingannya.
Jarak antara tempat-tempat itu dengan Malaysia sememangnya jauh tetapi teknologi maklumat hari ini menjadikannya amat dekat.
Apa yang berlaku di Stockholm, Paris dan Jenin bukan saja diketahui tetapi dapat disaksikan melalui televisyen dan media sosial di Kuala Lumpur.
Apa yang menghubungkan peristiwa-peristiwa itu dengan Malaysia adalah agama.
Sebab seagama dengan orang Islam di Sweden, Perancis dan Palestin maka tentunya orang Melayu bersolidariti dengan mereka.
Lebih-lebih lagi terhadap kejadian tindakan membakar naskhah Al-Quran yang merupakan usaha penghinaan terhadap Islam.
Ia berupa cabaran terhadap umat Islam di seluruh dunia, bukan sahaja di Sweden.
Bagi kejadian di Perancis pula, umat Islam di Malaysia tidak berasa begitu tersentuh kerana ia berkaitan masalah dalaman negara itu.
Tetapi oleh kerana ia berkaitan dengan nasib imigran dan pelarian beragama Islam yang berhijrah ke Perancis, maka ada sebab untuk berasa solidariti dengan mereka.
Isu-isu di Sweden dan Perancis adalah sebahagian daripada masalah umum yang dihadapi oleh Eropah Barat.
Kehadiran ramai migran dan pelarian dari negara-negara Islam menjejaskan bukan sahaja kehidupan biasa negara-negara maju itu tetapi menggugat jati diri mereka.
Namun bagi para migran itu, dalam mencari kehidupan yang lebih baik di Eropah, mereka tidak mahu mengorbankan jati diri dan agama sedia ada.
Terdapat banyak isu berkaitan dengan minoriti Islam di Eropah Barat.
Dari soal integrasi dan asimilasi minoriti hinggalah kepada konsep multikulturalisme atau keragaman budaya kepada toleransi dalam sistem demokrasi Barat.
Soal kesan ekonomi akibat kehadiran migran juga sentiasa menjadi perdebatan awam hinggakan ia mencorak semula politik negara-negara terlibat hingga membawa kepada populatiti parti-parti ekstrem kanan iaitu pihak ultra-nasionalis yang menolak kehadiran pendatang asing.
Di pihak dunia Islam, kehadiran migran dan pelarian di Eropah itu adalah berpunca dari polisi-polisi politik dan ekonomi Barat iaitu Amerika Syarikat (AS) dan sekutu-sekutunya.
Contohnya, ramai orang Iraq berhijrah ke Eropah kerana negara mereka dimusnahkan oleh AS.
Begitu juga dengan pendatang dari Afghanistan.
Dari Afrika pula, negara-negara mereka gagal akibat polisi-polisi AS dan Eropah yang menjadikan penduduk di situ hilang harapan.
Dalam pada itu, pemimpin dan kerajaan negara-negara umat Islam sendiri pun gagal untuk mentadbir negara mereka dengan baik.
Sementara itu, kejadian di Palestin itu juga ada kaitan dengan Eropah Barat.
Tentera Israel menyerbu Jenin dalam satu pencetobohan bersenjata yang merupakan sebahagian daripada masalah berpanjangan di Palestin.
Israel sedikit pun tidak menghormati perjanjian damai kedua pihak. Ia bertindak demikian atas hujah mempunyai hak mempertahankan diri.
Hujahnya itu mendapat sokongan AS dan negara-negara Eropah.
Sokongan itu menggalakkan tindakan bersenjata Israel ke atas Palestin dari masa ke semasa.
Bagi Palestin dan umat Islam, hak Israel untuk mempertahankan diri sudah tidak ada kerana ia menceroboh, menakluk dan menafikan kedaulatan negara Palestin.
Pastinya Israel tidak wajar wujud jika ia tidak membenarkan penubuhan negara Palestin.
Tiga kejadian minggu lalu itu menilai realiti dunia hari ini.
Walaupun ia kelihatan seperti soal hubungan antara Barat dengan umat Islam tetapi sebenarnya ia melibatkan seluruh dunia.
Realiti dunia pada masa ini ialah dunia berada di bawah kepimpinan dan penguasaan Barat.
Apabila berlaku tiga kejadian itu, ia menunjukkan kegagalan kepimpinan Barat terhadap dunia
Contohnya, dalam kejadian pertama, Barat meletakkan kebebasan bersuara sebagai nilai yang mengatasi penghinaan terhadap agama Islam.
Ini adalah suatu hipokrasi kerana jika sesiapa di Eropah yang menghina Yahudi, akan dituduh anti-semitisme dan pasti kerajaan mereka melenting.
Bagi kejadian kedua, ia lebih kepada kegagalan kepemimpinan kerajaan Perancis.
Negara itu pula, bersama Jerman adalah tonggak kepada Eropah.
Apa saja yang berlaku di Perancis akan memberi kesan kepada politik dalam sistem demokrasi benua itu.
Terhadap Israel pula, sikap negara-negara Barat terhadapnya boleh difahami apabila dilihat dalam konteks sejarah.
Oleh kerana Barat memihak pada Israel dan tidak berlaku adil kepada Palestin, maka ia menunjukkan mereka tidak layak menjadi pemimpin dunia.
Bagi banyak negara khususnya Rusia dan China, Barat hanyalah sebahagian daripada anggota dunia dan bukannya pemimpin dunia.
Di pihak dunia Islam pula, suatu realiti mesti disedari.
Kalau Barat dapat bersatu dengan AS sebagai ketuanya, dunia Islam tidak demikian.
Pertubuhan Kerjasama Islam (OIC) tidak seperti Kesatuan Eropah (EU).
Dunia Islam pula tidak ada ketua. Kegagalan dunia Islam adalah antara lain kerana ketandusan pemimpin yang bagus.
Inilah realitinya. Sementara perangai migran dan pelarian beragama Islam di Eropah juga adalah suatu yang banyak boleh dipersoalkan.
Sebagai sebahagian daripada umat Islam, tentu saya cenderung untuk memihak pada orang seagama dalam ketiga-tiga kejadian itu.
Tetapi untuk menilai kejadian-kejadian itu secara objektif supaya dapat melihat realiti, saya perlu mengurangkan seberapa boleh sentimen agama saya, sesuatu yang amat sukar.
Realitinya ialah dunia ini dikuasai pihak Barat kerana mereka unggul dalam semua bidang kehidupan moden: politik, ekonomi, sosial, akademik, sains, teknologi dan intelektual.
Umat Islam akan terus dalam keadaan terhina selagi tidak menguasai bidang-bidang kehidupan moden. Barat pastinya akan menghalang pihak-pihak lain daripada menggulingkan kedudukan mereka.
Walaupun realitinya dunia ini, seperti yang tercatat dalam sejarah sebagai medan rebutan kuasa, iaitu kini Barat sedang dicabar oleh Rusia, China dan Iran, tetapi ia tidak semestinya sedemikian.
Dengan semangat Piagam Bangsa-bangsa Bersatu yang diisytiharkan selepas Perang Dunia Kedua, sepatutnta dunia ini adalah milik semua bangsa, agama dan negara.
Harapan dunia untuk lebih baik tetap ada tetapi terpulang kepada mereka yang memiliki kuasa pada apa jua peringkat untuk kenyumbang kepada keadaan dunia yang lebih baik.


Ahli Parlimen Gerik mahu tumpu perkongsian kekayaan lebih adil

Kekayaan sumber asli di kawasannya di Gerik, Perak bermakna rakyat boleh menikmati kemudahan asas tanpa berharapkan pada fasiliti yang terletak jauh.
Bagaimanapun, itu tidak berlaku walaupun pelbagai hasil bumi diangkut keluar dari Gerik.
Justeru, Ahli Parlimen Gerik Fathul Huzir Ayob berazam mahu menegakkan keadilan bagi kira-kira 100,000 penduduk di kawasan tersebut.
"Masih ada kampung yang tiada jalan tar, tiada lampu jalan.
“Apabila malam, penduduk susah hendak keluar," katanya kepada MalaysiaNow baru-baru ini.
Fathul pada Rabu membahaskan Titah Diraja di Dewan Rakyat dan beliau menyentuh mengenai keadaan infrastruktur di kawasannya masih ketinggalan berbanding kawasan-kawasan lain.
Ucapannya menarik perhatian anggota Dewan Rakyat dan pemberita kerana kedengaran bernada sedih.

Ahli Parlimen Perikatan Nasional Gerik Fathul Huzir Ayob. Gambar: Bernama

Gerik yang dahulunya kubu kuat Umno, pertama kali tewas kepada Perikatan Nasional (PN) pada Pilihan Raya Umum ke-15 (PRU15).
Fathul menang melawan Ketua Pemuda Umno Asyraf Wajdi Dusuki dengan majoriti 1,377 undi.
Katanya, banyak desakan dan permintaan dibuat selama ini bagi memajukan infrastruktur, namun tidak diendah.
"Hati orang Gerik ini sudah jadi keras. Putus asa pun ada kerana minta (kemajuan) tak dapat," katanya.
Gerik yang terletak di utara Perak bersempadan dengan Thailand juga menjadi titik tengah antara kawasan timur dan barat di bahagian utara semenanjung.
Hasil bumi yang dibawa keluar ialah balak, emas, bijih timah dan kini galian nadir bumi terbaru, lantanid.
Menurut Fathul, terdapat keperluan untuk menubuhkan yayasan untuk kemajuan Hulu Perak agar sebahagian cukai hasil bumi daripada syarikat korporat boleh digunakan untuk membangunkan kawasan itu.
"10% duit cukai yang dibayar kepada Lembaga Hasil Dalam Negeri (LHDN) boleh diberikan kepada yayasan ini," katanya.
Selain itu, sektor kesihatan dan pelancongan di Gerik, menurut Fathul, adalah antara yang kurang diberi perhatian.
"Hospital Gerik boleh menempatkan ibu yang bersalin secara normal, tetapi jika ada komplikasi, pesakit perlu ke Hospital Ipoh atau Taiping yang memakan masa dua jam.
"Bukan sedikit kes ibu yang bersalin dalam ambulans," katanya.
Bagi sektor pelancongan, katanya Gerik mempunyai hutan seperti Royal Belum dan gunung-ganang yang menarik minat pencinta alam sekitar, namun kurang diberikan perhatian.


Semua jentera parti komponen bergerak atas nama PN, kata Muhyiddin

Mesyuarat Majlis Presiden Perikatan Nasional (PN) semalam bersetuju agar semua jentera pilihan raya parti komponen di setiap peringkat bergerak atas nama gabungan itu bagi menghadapi Pilihan Raya Umum ke-15 (PRU15).
Pengerusi PN Muhyiddin Yassin berkata perkara itu diputuskan dalam mesyuarat Majlis Presiden PN dan Biro Politik Bersatu yang berlangsung semalam.
"Tadi kita ada mesyuarat bincang mengenai persiapan PRU15. Bila masa (PRU15), Wallahualam kita tidak tahu tapi ini bukan baru dah kita sudah bincang beberapa kali tapi hari ini lebih terperinci untuk menentukan supaya satu, menyelaraskan semua jentera kita atas nama PN.
"Kita dah bersetuju di peringkat PN agar semua jentera (parti komponen) di semua peringkat bergerak atas nama PN, maknanya gabungan parti-parti iaitu Bersatu, PAS, Gerakan, Parti Maju Sabah (SAPP) dan Parti Solidariti Tanah AirKu (STAR). Itu yang telah kita tetapkan," katanya kepada pemberita selepas mesyuararat berkenaan.
Turut hadir pada mesyuarat itu Timbalan Presiden PAS Tuan Ibrahim Tuan Man, Pengarah Pilihan Raya PN Mohamed Azmin Ali, Setiausaha Agung PN Hamzah Zainudin, dua Naib Presiden Bersatu Ronald Kiandee dan Radzi Jidin serta Presiden Parti Gerakan Rakyat Malaysia Dominic Lau Hoe Chai.
Mesyuarat Biro Politik Bersatu turut diadakan selepas itu.
Muhyiddin juga berkata, mesyuarat Majlis Presiden PN turut bersetuju untuk meneruskan Program Jelajah Prihatin bagi memberikan penerangan terperinci tentang pandangan gabungan itu berkaitan isu semasa.
"Ini termasuklah tentang apa yang kita nak masukkan dalam manifesto kita dan apa yang kita nak sediakan... tumpuan kepada soal isu rakyat, rakyat kita mahu utamakan.
"Selain itu, Program Gerai Prihatin juga diteruskan untuk bantu rakyat menghadapi masalah besar seperti kos sara hidup tinggi, inflasi dan sebagainya... kita sudah mulakan di banyak negeri dan kita akan beri tumpuan dalam masa terdekat supaya kawasan-kawasan yang memerlukan bantuan, dapat dibantu,” katanya.
Mengenai kedudukan PAS sama ada kekal dalam PN bagi menghadapi PRU15, Muhyiddin yang juga Presiden Bersatu secara ringkas berkata: “Insya Allah, kita istiqamah."


Agong alu-alukan semangat bipartisan menjelang pembentangan Belanjawan 2021

Yang di Pertuan Agong mengalu-alukan semangat “bipartisan dan permuafakatan” yang ditunjukkan parti-parti politik dalam satu lagi kenyataan untuk mengingatkan ahli-ahli Parlimen tentang pentingnya meluluskan Belanjawan 2021.Dalam kenyataan dikeluarkan Istana Negara hari ini Sultan Abdullah Sultan Ahmad Shah turut menggesa agar kerajaan memperhalusi cadangan-cadangan yang dikemukakan semua pihak bagi merangka belanjawan bersifat inklusif yang menjaga kepentingan rakyat sekaligus memerangi pandemik Covid-19.Sebelum itu Agong menerima menghadap Menteri Kewangan Tengku Zafrul Abdul Aziz di Istana Negara berkenaan penyediaan Belanjawan 2021 yang akan dibentangkan pada 6 November 2020 ini.“Seri Paduka Baginda juga turut dimaklumkan mengenai usaha Kementerian Kewangan bagi penyediaan Belanjawan 2021 sejak bulan Julai 2020, melalui lebih 40 sesi libat urus yang melibatkan lebih 2,000 individu dan wakil perniagaan, termasuk para wakil daripada parti-parti politik negara yang diadakan baru-baru ini,” kata kenyataan yang dikeluarkan Datuk Pengelola Bijaya Istana Negara Ahmad Fadil Shamsuddin.Kenyataan Sultan Abdullah hari ini adalah yang ketiga dalam masa kurang daripada dua minggu tentang kepentingan mengenepikan perbezaan politik bagi memastikan Belanjawan 2021 yang akan dibentangkan menteri kewangan Jumaat ini dapat diluluskan.Sebelum ini terdapat kebimbangan sebarang usaha untuk menggagalkan belanjawan akan menyebabkan pilihan raya umum terpaksa dijalankan pada musim pandemik Covid-19.Dalam kenyataan hari ini, Sultan Abdullah bertitah amalan kematangan berpolitik dengan mengenepikan perbezaan dan kepentingan parti atau peribadi amatlah penting pada ketika ini demi keselamatan dan kebajikan rakyat serta kesejahteraan negara yang amat terkesan akibat bencana wabak Covid-19.“Sesungguhnya, semangat-semangat sebegini adalah selaras dengan budaya syura yang dianjurkan oleh Islam sebagaimana yang dipamerkan oleh Raja-Raja Melayu dalam sesi Perbincangan Khas di Istana Negara pada 25 Oktober, 2020 yang lalu.“Dalam keadaan kita menghadapi situasi yang sukar dan genting ini, adalah wajar kita mendahulukan kemaslahatan masyarakat umum di atas kepentingan individu secara khusus,” kata kenyataan itu.


Kerajaan henti eksport minyak masak polibeg

Sebarang pengeksportan minyak masak dalam bentuk polibeg dihentikan berkuat kuasa serta merta, kata Pengerusi Pasukan Khas Jihad Tangani Inflasi Annuar Musa.
Beliau berkata langkah tersebut bertujuan untuk mengelakkan kekeliruan dengan minyak masak bersubsidi yang turut dijual dalam bentuk polibeg.
“Apabila ada pengeksport yang mengeksport minyak masak dalam bentuk yang hampir serupa, ia menimbulkan masalah kepada penguatkuasa.
“Maka, tidak akan dibenarkan lagi sebarang eksport minyak masak dalam bentuk polibeg...mesti dieksport dalam bentuk lain,” katanya pada sidang media selepas mempengerusikan mesyuarat Pasukan Khas Jihad Tangani Inflasi di Parlimen semalam.
Annuar berkata Kementerian Perdagangan Dalam Negeri dan Hal Ehwal Pengguna (KPDNHEP) akan berunding dengan pihak-pihak berkaitan, terutamanya yang mengeluarkan lesen eksport minyak masak dalam bentuk polibeg.
Berkenaan protes yang menuntut kerajaan menangani kenaikan harga barang pada Sabtu lepas seperti dilaporkan media, Annuar yang juga menteri komunikasi dan multimedia berkata sebahagian besar perkara yang dituntut itu sebenarnya telah dilaksanakan kerajaan.
Katanya memorandum berkenaan tidak disampaikan kepada pihak kerajaan dan beliau menerima laporan bahawa kumpulan terbabit menyerahkan memorandum itu, kepada pihak pembangkang.
“Daripada maklumat yang kita terima, ada empat, lima perkara yang disebut tentang apa yang mereka hasratkan, saya tidak guna istilah apa yang mereka tuntut, (tetapi) apa yang mereka hasratkan.
“Saya ambil kira itu (hasrat kumpulan berkenaan) sebagai sesuatu yang mempunyai niat baik dan kita baca satu per satu lima perkara itu, jadi perkara-perkara yang sebahagian besarnya saya dapati perkara yang sudahpun dilakukan (kerajaan), tetapi mungkin tidak ada dalam pengetahuan mereka,” katanya.
Justeru, Annuar berkata pihaknya akan membuat libat urus secara terus dengan pemimpin berkenaan untuk berkongsi maklumat serta merapatkan jurang pemahaman tentang isu inflasi, selain boleh berkongsi pendapat.
Selain itu, Annuar memaklumkan matlamat pasukan khas itu juga adalah mengekalkan Malaysia dalam kalangan negara Asean, sebagai negara yang dapat menyediakan barang keperluan asas pada harga paling rendah dan mengekang kenaikan inflasi pada tahap yang terkawal.
“Kita bukan nak kata kita boleh menghapuskan inflasi atau hentikan inflasi sepenuhnya, itu orang kata memberi janji sesuatu yang tidak mungkin boleh kita lakukan sebab saya kata tadi, ada inflasi kerana faktor luar (di luar kawalan kerajaan),” katanya.


Pejuang perkenalkan 42 calon untuk PRN Johor

Pejuang akan memperkenalkan kesemua 42 calon yang akan bertanding pada Pilihan Raya Negeri (PRN) Johor, dua hari sebelum hari penamaan calon. Presidennya Mukhriz Mahathir berkata parti itu kini sedang memuktamadkan senarai calon, yang akan turut diwajibkan menjalani Ujian Psikometrik Anti-Rasuah (RBTAG). “Siapa yang akan kami tonjolkan sebagai calon mestilah bersih, cekap dan amanah kerana sudah tiba masanya Johor mempunyai pentadbiran kerajaan negeri yang bersih serta berintegriti. Pada ketika itu, kita akan lihat kombinasi nisbah calon, antara lelaki, wanita, orang lama dan orang muda,” katanya kepada pemberita selepas melancarkan jentera pilihan raya Pejuang malam tadi.Mengenai keputusan parti itu yang muktamad untuk bertanding solo pada pilihan raya negeri ini, beliau berkata jentera parti berkenaan telah bersiap sedia untuk bertanding di Johor.“Kita ambil perhatian 42 kerusi DUN ini dan kesemua calon akan bertanding di bawah panji Pejuang,” katanya.Mengenai keyakinan parti berkenaan untuk berjuang solo, ahli Parlimen Jerlun itu berkata Pejuang perlu bergerak yakin meskipun masih baharu dan tidak mempunyai nama-nama terkenal tetapi mempunyai barisan pemimpin yang berpengalaman luas dalam kerajaan sebelum ini. Ditanya mengenai sama ada Pengerusi Pejuang Dr Mahathir Mohamad akan menjadi model poster parti itu, beliau berkata ianya tidak salah, malah bekas Perdana Menteri itu masih dikenali dan disayangi rakyat.Semalam Suruhanjaya Pilihan Raya (SPR) mengumumkan tarikh penamaan calon bagi PRN Johor ialah pada 26 Februari ini dan hari mengundi pada 12 Mac.


Kes harian jangkau 5,400 jangkitan

Malaysia merekodkan kes baru sebanyak 5,439 kes menjadikan kes keseluruhan Covid-19 meningkat sebanyak 2,638,221 kes.6,803 pesakit juga direkodkan sembuh, menjadikan jumlah keseluruhan pesakit sembuh sebanyak 2,544,007.Dalam pada itu, kes yang memerlukan rawatan di unit rawatan rapi (ICU) adalah sebanyak 500 kes di mana 400 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 258 kes di mana 161 adalah kes Covid-19.Dari 5,439 kes harian yang dilaporkan pada hari ini, 105 kes (1.9%) adalah daripada Kategori Tiga, Empat, dan Lima, dan 5,334 kes (98.1%) lagi adalah terdiri daripada Kategori Satu dan Dua.


Kerajaan gerakkan tentera, Rela untuk bantu polis jika banjir pada PRU

Kerajaan akan menggerakkan Angkatan Tentera Malaysia (ATM), Jabatan Sukarelawan Malaysia (Rela) dan pelbagai agensi lain bagi membantu polis sekiranya berlaku bencana banjir ketika Pilihan Raya Umum ke-15 (PRU15).
Menteri Dalam Negeri Hamzah Zainuddin berkata bantuan itu diperlukan kerana sebahagian besar kekuatan polis dikhususkan untuk PRU15.
Beliau berkata di peringkat kementerian itu, walaupun kira-kira 80,000 anggota polis telah digerakkan bagi menghadapi PRU15, lebih ramai diperlukan untuk bertugas jika berlaku banjir pada masa yang sama.
"Jadi kita telah mengarahkan pihak Rela untuk bersama membantu namun masih tidak cukup... saya turut minta bantuan daripada anggota tentera dan beberapa agensi lain sekiranya banjir berlaku ketika PRU15, maklum sahajalah bila banjir berlaku, Ketua Polis Daerah adalah pengarah kawasan dan pada masa sama, mereka terpaksa menjaga keselamatan ketika pilihan raya," katanya kepada pemberita di Tasek Gelugor, Pulau Pinang malam tadi.
Beliau berkata demikian selepas bertemu orang ramai di pusat daerah mengundi Taman Senangan di Teluk Air Tawar bersama calon Perikatan Nasional (PN) daripada Bersatu bagi Parlimen Tasek Gelugor iaitu Wan Saiful Wan Jan.
Hamzah, yang merupakan calon Bersatu di Parlimen Larut, diminta mengulas persediaan kerajaan jika berlaku bencana itu ketika PRU15 berikutan beberapa kawasan telah pun mengalami banjir ketika ini.
Setiausaha agung PN itu juga berkata beliau meminta polis agar sentiasa bersiap siaga jika berlaku banjir ketika PRU15 untuk menjaga keselamatan rakyat.


Azam alu-alukan keputusan SC berhubung siasatan konflik kepentingan

Ketua Pesuruhjaya Suruhanjaya Pencegahan Rasuah Malaysia (SPRM) Azam Baki hari ini mengalu-alukan keputusan siasatan Suruhanjaya Sekuriti (SC) yang membersihkannya daripada tuduhan mempunyai konflik kepentingan dalam isu pemilikan saham syarikat.Dalam kenyataannya hari ini, beliau melahirkan rasa syukur di atas keputusan dibuat oleh SC yang mendapati tiada kesalahan yang dilakukan olehnya.“Dengan itu, saya akan meneruskan tanggungjawab sebagai ketua pesuruhjaya SPRM untuk membanteras gejala rasuah di negara tanpa mengira darjat atau pangkat,” katanya.Terdahulu, SC berkata ia menutup fail siasatan terhadap Azam selepas tidak dapat secara muktamad memutuskan berlakunya sebarang pelanggaran di bawah Seksyen 25(4) Sicda.Peruntukan tersebut menyatakan akaun dagangan mesti dibuka menggunakan nama pemilik benefisial atau calon yang bertauliah.Sebelum ini, Azam dijangka menghadiri siasatan Jawatakuasa Pilihan Khas Parlimen (PSC) berhubung Agensi di bawah Jabatan Perdana Menteri, satu jawatankuasa yang dianggotai ahli Parlimen Pakatan Harapan (PH), Perikatan Nasional, Barisan Nasional, Warisan dan GPS.Beliau disiasat berikutan dakwaan mempunyai konflik kepentingan dalam pembelian saham syarikat ekoran siri artikel blog oleh aktivis dikaitkan NGO tempatan C4 Center.Azam kemudiannya surat tuntutan kepada penulis artikel tersebut, Lalitha Kunaratnam.SPRM turut membuat laporan polis terhadapnya dan menyifatkan dakwaan Lalitha sebagai palsu dan tidak dikemukakan dengan bukti.Beliau juga turut menjadi sasaran serangan daripada pemimpin PH yang menggesa ketua pesuruhjaya SPRM itu “direhatkan” dan turut mendesak Pengerusi Lembaga Penasihat Pencegahan Rasuah (LPPR) Abu Zahar Ujang untuk disiasat berikutan nama Azam dibersihkan daripada sebarang dakwaan konflik kepentingan berhubung isu tersebut.


Petaling Jaya bandar raya mampan terbaik dalam negara

Majlis Bandaraya Petaling Jaya (MBPJ) adalah juara bagi anugerah penghargaan bandar mampan bagi kategori bandar raya bersempena Sambutan Hari Perancangan Bandar Sedunia, peringkat kebangsaan pada 10hb November lalu, kata Mohd Sayuthi Bakar.Datuk Bandar MBPJ itu berkata ini menjadikan Petaling Jaya sebagai daerah yang mengungguli pencapaian mampan bagi seluruh bandar raya dalam negara.“Sejak anugerah ini diperkenalkan pada tahun 2007, MBPJ mencapai tahap mampan sehingga kini.“Pada tahun 2015 sehingga tahun 2019 MBPJ memenangi Anugerah Bandar Mampan serta Anugerah Khas Pencapaian Konsisten Status Mampan dengan tahap kemampanan 99%,” katanya.Beliau berkata, MBPJ turut memenangi Anugerah Inisiatif Kejiranan Hijau bagi kategori pejalan kaki, laluan basikal, kebun komuniti dan pengkomposan serta anugerah khas pilihan menteri Wilayah Persekutuan.Sayuthi turut memaklumkan MBPJ menerima pengiktirafan lima bintang bagi penganugerahan bintang penyampaian perkhidmatan Pihak Berkuasa Tempatan (PBT) dengan markah keseluruhan yang diperolehi sebanyak 97.6%, menjadikan daerah itu meraih tempat pertama PBT di negeri Selangor dan keempat bagi keseluruhan PBT di seluruh negara.Beliau memaklumkan, penganugerahan penarafan tersebut diadakan secara dalam talian melalui laman Facebook Kementerian Perumahan dan Kerajaan Tempatan (KPKT).Katanya, penilaian SPB dan PBT bagi edisi kali ini masih mengekalkan empat kriteria utama dan 17 sub kriteria seperti penilaian yang terdahulu.Katanya, empat kriteria tersebut adalah pengurusan, perkhidmatan-perkhidmatan teras, pengurusan pelanggan serta penyertaan komuniti dan pandangan penduduk.“MBPJ beriltizam untuk terus memberikan perkhidmatan perbandaran yang lebih cekap selaras dengan ekspektasi tinggi daripada pemegang taruh MBPJ,” katanya dalam ucapan perutusan, semalam.Katanya, MBPJ akan sentiasa memantapkan tadbir urus dan sistem perkhidmatan yang terbaik dalam usaha mencapai status majlis ke arah bandar raya pintar, berdaya tahan dan dinamik menjelang tahun 2025.